c: text/html

text:
“Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai
- In San Htai
- Last Updated on 16 September 2010
- By Zau Raw/KNG
- Hits: 3643
Japan hte Htai mungdan ni kaw 9 ning na hkra sumla-shiga madun sha ai amu galaw nga sai, Ryan Libre gaw, kade n na ai ten hta sha, Jinghpaw mungdaw de n law htum masum lang sa du sai hte, Jinghpaw myusha ni a lam seng ai, labau shang masat masa sumla ni dep la nhtawm, mungkan shinggrup let, sumla madun hkawm ai bungli galaw nga ai re.
Sumla madun ai lam ni hpe, April praw 2 ya kawn May shata 30 ya du hkra, Htai mungdan, Bangkok mare daju e nga ai, Maigan Shi Htawn Dabang (Foreign Correspondents’ Club of Thailand-FCCT) hta “Jinghpaw hte Shanglawt rawtmalan” ngu ai gabaw hte madun poi galaw nga ai rai nna, Japan mungdan daju Tokyo mare kaba Nikon Salon ngu ai shara hta mung, April 27 kawn May shata 3 ya du hkra sumla madun ai lam galaw ngut sai re.
Libre gaw, Amerikan hpyendap a sawk tam dakkasu lakying, AWOL (Absence Without Leave) kaw na hpaji janmau gup la lu ai hte, “On Asia” ngu ai, Asha dan ting hta kaba dik sumla-shiga daju a malawm mung rai nga ai. Shi gaw, du na ra ai, August 8 kawn 14 ya du hkra mung, Japan mungdan Osaka mare kaba na, Nikon Salon kaw, ndai sumla ni hpe kalang bai madun na lajang nga ai re. Shi hte KNG shi htawn Zau Raw kaw nna email hte gasan gahtai galaw da ai re.
Zau Raw: Jinghpaw mungdaw de sa ai hkrum lam hpe kadun ai hku tsun dan rit?
Libre: Ngai gaw, Jinghpaw mungdaw de masum lang du sai re, lahkawng lang gaw, Miwa mung kaw na shang ai hte, kalang gaw, Yangung kaw na sa ai re. Hpang jahtum na hkrun lam gaw, dai ning na January shata kaw re. Ngai dai kaw, shata masum jan sa nga ai.
Nang na hkrum lam kaw, shimlam hte seng nna Myen asuya hte ganawn mazum lam gaw gara hku rai ta?
Ngai Yangung kaw na lai nna, Myen asuya uphkang ai Jinghpaw mungdaw kata de du wa ai hte, Myen kaichyan ni ngai na hpang hkan ma ai, ngai manam ai hotel (manam jarawp) kaw na, gawk de shang nna, ngai na computer hpe, hpaw nna, tam sawk ma ai.
Nang Hpa majaw ndai bungli hpe galaw a ta?
Ngai lani mi jawngma hpung langai hpe Htai mungdan kaw mu ai, Myen (Burman) jawngma ni rai na re shadu na ga shaga yu ai, “Hello nanhte Myen (Burman) jawngma ni n re i?,” ngu san ai. Num sha langai si mani ai hte bai nhtang tsun ai gaw, “Ngai Myen (Burman) n re, Jinghpaw (Kachin) re”. Ndai gaw, ngai hpe manu mana myit shang sha hkra byin mat shangun ai. Bai nna, ndai (Kachin) hte seng nna, chye mayu ai lam gaw, matut manoi grau she kaba wa shangun ai re.
Ngai ndai magam bungli (Jinghpaw hte seng ai sumla madun ai lam) hpe matut galaw nga ai gaw, shanhte (Jinghpaw) a lam gaw, masha yawng chye na grai ahkyak nga ai re. Bai nna, Jinghpaw ni a grai kaja ai, hku hkau ganawn mazum chye ai myit masa a majaw mung, ngai matut nna, Jinghpaw mungdaw de bai sa mayu hkra byin shangun nga ai.
Ndai na a magam bungli a madung yaw shada lam hpe tsun dan rit.
Jinghpaw ni na lam hpe masha ni grau chye wa hkra, lam langai hku nna, galaw shakut ai re. Lama masha law law, grau chye na wa na, myit shang sha wa ai rai yang, Jinghpaw ni na matu kaja ai lam ni, byin wa shangun na re ngu kam ai.
Ding hkrai shing n rai, mungdan ga daga na garum ningtum ai lam ni grau lu wa na hte, hpa majaw, Myen asuya hpe ninghkap nna, madu uphkang ai mungdaw byin wa na matu shakut nga ai lam ni hpe grau chye na wa na matu re. Ndai lam ni byin wa na matu gaw, masha law law kawn, bungli grai galaw ra na re. Ngai hku na gaw, ndai lam hpe kachyi mi hpaw madun lu na daram sha myit mada lu ai.
Ya, Jinghpaw hte seng ai, sumla madun poi hpe kade lang galaw ngut sata?
Kalang mi gaw, California kaw na Dakkasu jawng kaw, kalang mi gaw California kaw na Kofi (Coffee) seng kaw, bai nna, Htai mungdan na, FCC hte Japan mungdan Shinjuku mare na Nikon Salon hkan madun sai re.
Sumla madun poi hta sa yu ai, shawa masha ni a mu mada ai lam gaw gara hku rai ta?
Ndai kaw, n bung ai, sumla yu shawa masha hpan amyu myu hpe mu lu ai, bai nna, shanhte a ningmu n bung ai lam law law hpe na lu ai. Grau nna, ya hte sha galaw mat wa ai, Japan mungdan Nikon Salon na madun poi hta, shani shagu na shiga hti ai ni hte Myen mung na lam chye ai Japan amyusha ni gaw, tsun ai, “Anhte hpa majaw ndai lam (Kachin) ni hpe n chye ai ta,” nga ai re.
Shiga dap ni malawng gaw, Slgj. Aung San Suu Kyi hte Myen hpyen asuya a lam sha, shapoi dan, ka shapraw dan ai a majaw, masha malawng gaw, ya ten, Myen mung hte seng nna, ndai manghkang sha nga ai hku chye na da ai re.
Ndai sumla madun ai shara de sa du ai, Jinghpaw tsinyam ni gaw, grau nna, shai ai ningmu ni nga ai re. Shanhte sumla ni hpe yu ai shaloi, tinang a kun dinghku kata na sumla (album) ni hpe yu ai zawn re. Ndai sumla ni hpe yu nna, num sha langai ngai hpe tsun ai, "Grai myit katu ai, yawn ai, myit lawm ai, hkrit ai, myit mada ai hte myit n pyaw ai lam ni byin ai” nga re.
Ndai hpe yu nna, ndai sumla ni gaw, mungdan shinggan de du nga ai Jinghpaw ni hpe mungdan kata na Jinghpaw ni hte matut mahkai ya lu ai hpe, mu mada ai. Ndai gaw grai ahkyak ai lam langai hku, ngai grau nna mu mada wa ai.
Jinghpaw ni hte seng nna, sumla madun ai lam ni, hpang daw de, grau galaw mat wa na matu nga ai kun?
Re, galaw na masing nga ai, hpang na kalang gaw, August shata kaw, Japan mungdan Osaka mare na Nikon Salon kaw galaw na re. Dai hpang gara kaw bai galaw na gaw, ya ten n lajang da shi ai raitim, law law lang galaw lu na re. Jinghpaw ni du nga ai shara shagu, ndai sumla madun ai lam byin na hpe myit mada ai.
Ndai sumla ni gaw, Jinghpaw ni hpe tinang a mungdaw hte matut mahkai ya lu na hte Jinghpaw ni hpe shanhte nga ai shara kaw na, masha wuhpung wuhpawng ni grau chye na wa na hpe kam ai. Ngai hku na gaw, Asean kaw na mungdan ni hta ndai sumla ni grau lu madun mat wa na ra sharawng ai re, hpa majaw nga jang, Myen mungdan galai shai wa na matu shanhte kaw grai kaja ai, galaw lu ai ahkaw ahkang ni nga ai.
Ngai hku na mung, ndai lam hte seng nna, mu hkrup hti hkrup ai ni Jinghpaw hte kadai raitim, masha law law sa chye ai shara hkan, NGO rung, dakkasu, htunghking lamang ni, lusha seng ni UN rung zawn re ai hkan lu madun na matu, garum na hpe ra sharawng ai re.
Nang Jinghpaw mung de n htang wa na matu, hkyen da ai snr bai sa mayu ai lam ni nga ai kun?
Re ai, ngai hku nna, shaning law law, Jinghpaw mung de bai sa du na myit mada da ai. Ngai sa du shagu mung, Jinghpaw ni a lam grau chye na wa ai hte grau hku hkau wa ai re. Ngai gaw, ndai hkrun lam hte seng nna, aten galu madi shadaw ai lam lu na matu tam nga ai, ya gaw, ndai hte seng nna, shara masum kaw na, garum ai lam lu taw ai raitim, aten galu a matu garum ai lam n jaw lu ai re. Shanhte (garum wuhpung ni) kaw, ndai hte seng nna, garum ai lam ni grai ra ladawn nga ai re.
Jinghpaw mungdaw hte Jinghpaw amyusha ni a, mung masa, sut masa, hpaji lam, makam masham lam, nga pra sat lawat lam ni hte seng nna, na a ningmu hpe tsun dan rit.
Ndai kaw, Jinghpaw hpe hpan lahkawng hku nna mu mada ai, langai gaw tinang awngdawm hte san nga ai Jinghpaw hte Myen npu nga ai Jinghpaw ni re.
Ngai Myitkyina de du ai shaloi, Jinghpaw ni a lam, shanhte a masa hpe grau chye na wa ai. Myitkyina kaw na Wanleng daru hte mare kata hkan mu ai masha ni hte, Jinghpaw ga hkan shaga yu ai shaloi, kadai mung n chye na ma ai. Dai ni yawng gaw, Myen, Miwa hte Gala amyu sha ni hkrai rai ma ai.
Bai nna, Myitkyina mare kata kaw, Jinghpaw lusha ajet tam mu na grai yak ai. Ndai ni hpe yu nna, ngai chye na wa ai gaw, Jinghpaw ni gaw, tinang a shara shamat hkyen sai manghkang kaba hte hkrum katut nga sai ngu ai re.
Jinghpaw ni gaw, mung masa, htunghking hte hkamja lam hte seng nna, grai galaw shakut, gasat shakut nga ai re. KIO hte Jinghpaw ni yawng shawng lam de matut galaw shaja na matu grai n-gun dat ra na re ngu mu mada ai. Jinghpaw ni gaw, lai wa sai aten na, gumchying gumsa du magam masa a majaw, matut nna shada zinlum ai hte n-gun ja nga ai, raitim Myen asuya a grau kungkyang n-gun ja ai lam a majaw Jinghpaw amyusha ni a lapran garan ginhka lu ya ai hte, awngdang lu ai masa nga ai rai na re. Ya ten hta mung, Jarit Sin Dap hte seng nna, Jinghpaw amyusha laknak lang hpung ni a lapran, myit n rum ai lam ni byin wa ai hpe mu lu ai.
Ya ten mayak manghkang ni gade hkrum katut nga ai raitim, Jinghpaw ni gaw, hpaji lam hte hkamja lam ni hta rawt jat wa ai hpe mu lu ai majaw, ngai grai shakawn ai.
Matsing: Ndai san-htai hpe Inglik kaw nna Jinghpaw de ga byan tawn ai re.

robotstxt: allowed

filter: keep


text:
Shiga
-
Post 14 September 2012
-
Last Updated on 14 September 2012
-
By KNG
-
Hits: 601
Ndai shata 13 ya shana maga, hkying 5 daram hta, Hpakan ginra, Maw Wan mare na hpyen yen ni shanu nga ai, Hkalup hkristan nawku jawng wang hte lapran tsang jawng lapran kaw, Myen asuya hpyenla ni gap dat ai laknak kaba wa hkrat kapaw nna, mare masha 7 hkala, 1 si ai lam chye lu ai.
Myen asuya hpyendap ni dap jung da ai, mare makau hkan, laknak kaji kaba gap hkat ai lam ni byin wa nna mare masha ni hpe wa hkra nna, hkala hkrum wa sai hte, tsang 9 jawng num kasha, Ja Seng Ing hpe laknak kaba kapaw ai kawn pru wa ai, bawm hkyep wa hkra nna, si hkrum wa ai re lam, mare masha langai KNG Jinghpaw Shiga Dap de tsun ai.
“Jawng yu ten re, sinat ngoi ai nsen grai law wa ai majaw, naw makoi ai re, raitim Ja Seng Ing hpe wa hkra nna, si hkrum wa ai re. Sarama lahkawng gaw shi a moi mang hpe hpai wa ai,” nga nna, mare masha wa tsun dan ai.
Si hkrum wa sai, jawng num kasha gaw, Sut Ngai Yang mare na rai nna, hkala hkrum ai ni hta, Slg. Yaku (30 ning) gaw ma hpe wa tau ai kaw, lagaw lahkawng kaw bawm hkyep wa hkra nna, kasha Seng Pan gaw labawp kaw wa hkra ai hte shi a kanu gaw na kaw bawm hkyep wa hkra ai re lam chye lu ai.
Maw Wan mare masha Salang Labu Hkun Seng hte shi a kasha Ja Lu Awng yan mung, kyepdin sa mari ai lam kaw, hkala hkrum wa sai hte, myi man, shabyi, myi hte sinda ni kaw bawm hkyep wa hkra nna, kasha Ja Lu Awng a hkra lata kaw machyu hkra mat ai lam chye lu ai.
Hkala hkrum ai ni hpe ya ten, Hpakan tsirung kaw, tsi tsi ya nga ai lam shanhte hpe garum nga ai, buga masha langai KNG de tsun wa ai. Ndai zawn laknak kaji, kaba hte gap ai gaw gara hpyendap masat na re hpe gaw n chye lu shi ai re.
Ya na zawn, laknak kaji kaba hte gap wa ai mabyin gaw, dai shana de, Myen asuya hpyenla ni, tsa lu nang nna, wa ai lam kaw, bawm kapaw hkrum wa sai hte Myen hpyenla 3 hkala hkrum wa ai hpan, byin wa ai re lam, Maw Wan hpyen yen dabang kawn sagawn chye lu ai.
Ya ten Myen asuya hpyenla ni gaw, buga masha ni a dum nta hkan shang nna, gumhpraw arung arai ni hpe damya mya la ai, kashun la ai lam ni galaw nga ai lam, lachyawp kashun la hkrum ai, Slg. jan Anam kawn KNG de tsun wa ai.
Hpakan ginra kaw ya ten KIA hte Myen asuya hpyendap ni a lapran majan laja lana byin wa nna, galoi mung gap hkat na ri ri rai nga ai majaw, mungmasha ni hkawm sa hkawm wa ai hte, shinggan n pru gwi nna, hkrit tsang nga ai lam chye lu ai.


text:
Shiga
Mali Zup wudang baw kau na, Myen a shagyip shagyeng lam gan zim
- Post 04 May 2011
- Last Updated on 04 May 2011
- By KNG
- Hits: 1210
Mali Zup Hka madim masing a majaw, masing a sinpraw maga Loiyang Bum ntsa san san rai jun tawn ai, Tang Hpre buga Hkalup hte Hkahtawlik nawku hpung yan a Wundang ni hpe baw kau na, lai wa sai April praw kaw na matut manoi shagyip shagyeng ai lam, gan hkring mat ai re lam, nawku hpung ningbaw ni tsun ai.
Mungdaw mare daju Myitkyina a dingdung de deng 27 e galaw nga ai, Mali-N’mai Zup hka wanjak masing hpe, Myen asuya a No.1 Myihprap Wan N-gun Dap, Asia World Company hte Miwa asuya a China Power Investment Corporation (CPI) ni, jawm hkrang shapraw nga ai re.
Wudang baw kau na hte seng nna, AWC hte CPI lit nga salang ni gaw Tang Hpre nawku hpung lahkawng na ningbaw ni hpe April praw 6 hte 8 ya shani, hka mazup AWC rung de shaga bawngban sai raitim, hpung ningbaw ni n hkap la ai lam chye lu ai.
April praw 6 hta sha, wudang baw kau ai lam n galaw na matu, Tang Hpre Hkalup hte Hkahtawlik hpung masha 85 tup ta masat htu tawn ai “ninghkap laika” hpe, Myitkyina Ginwang Asuya Uphkang Rung de tang madun dat sai re.
Tang Hpre Hkalup Hpung, hpung woi Rev. Brang Nu a ta masat htu tawn ai tang madun laika hta, “Shaning 100 ning jan jun tawn ai labau shang wudang hpe shara htawt sit baw kau na myit n hkrum ai lam tang madun nna, ndai wundang htawt sit lam hte seng nna J.W Hkalup Hpung Ginjaw (KBC) hte Myen Mung Hkristan Kongsi (MCC) ni de shiga shana bawngban na matu” mung hpaji jaw tawn ai re.
Wudang baw kau na hte seng nna, April 18 ya hta, Myitkyina Ginwang Hkalup Hpung Ginjaw gaw hpung kanu kawa ni hte Tang Hpre hpung woi ni hpe N’Jang Kawng Hkalup Nawku Jawng e alak mi zuphpawng shaga galaw ai hta, wudang baw kau na hpe kahtap n hkap la ai lam bawngban ginchyum dat sai re.
Raitim, ndai zuphpawng hta ahkyak ai, Rev. Dr. Saga Hkyen Naw zawn re ai nawku hpung ningbaw ningla ni law malawng gaw, zuphpawng de n du lawm ai sha, koi yen mat ai lam, zuphpawng sa du ai ni tsun ai.
March 27 ya shani, Myen Dingdung Daw Taimu Du Up Daju Zeya Awng gaw, shi kaw sa nna wudang baw kau na ahkang sa hpyi ai, AWC hte CPI lit nga masha ni hpe, “buga masha ni hte jahkrup na galaw na lam, hte myit n hkrum yang n galaw na lam”, hta ahkre kau dat sai lam, sagawn chye lu ai.
Ndai ten, Myitkyina Hkristan Kongsi (MCC) a N/T ningbaw, N’Jang Kawng Buga Hkalup Hpung a hpung woi, Rev. Mading Zung Kyang gaw, “Wudang gaw masat kumla sha re, hpa n ra ai, baw kau mu” ngu Tang Hpre Hkalup hte Hkahtawlik nawku hpung ni hpe hpaji sa jaw wa ai majaw, nawku hpung masha ni myit n pyaw wa sai lam chye lu ai.
Hkristan ga-up tawn ai Jinghpaw wuhpawng hta, grau nna ahkyak ai nawku hpung ginjaw ni a ningbaw shara hta tsap nga ai hpung ningbaw ningla ni gaw, “ahkyak wa jang, tinang hpung masha ni maga n tsap ai sha, dinghta nga mu nga mai lam hpe myit marin nna, Myen hpyen gumshem asuya maga tsap lawm nga ai majaw, dinglun ai lam” hkrum nga ai re.
2009 ning December shata, Mali Zup hka madim masing hpe tara shang gaw gap hpang ai aten kaw nna,
Tang Hpre mare htawt sit kau na sha nga wudang baw kau na matu, asuya ahkaw ahkang lu ni a ladat amyu myu hte jahkrit shama shagyip shagyeng hkrum wa ai re.
Raitim, ya ten du hkra, mare hte labau shang wudang htawt sit kau na hpe ja ja ninghkap nga ai gaw Tang Hpre mare langai sha re.


text:
Shiga
Lawdan Kadawng kaw Myen mawdaw 2 bawm kapaw
- Post 08 December 2011
- Last Updated on 08 December 2011
- By KNG
- Hits: 2900
Leng-6 Miwa Tung-Hpung mawdaw, shawng na langai gaw tsepkawp kapaw ashin ayai mat nna hpang hkan ai langai mung hkra nna kalang dat nhtang hprawng mat ai lam, myi-chyaw-sakse ni KNG Jinghpaw Shiga Dap de tsun ai.
Ndai mabyin hta Myen hpyenla kade si ai hkrak n chye lu tim mawdaw langai kaw hpyenla 20 kawn 30 lapran lawm ai lam, Dung 1 shiga lawk tsun ai.
Si hkala hkrum ai Myen hpyenla ni gara dap na re lam gaw n chye lu ai.
Ya ten KIO Sinpraw Ginwang Ginjaw, Mai Ja Yang grupyin deng 10 jan kaw du hkra Myen dap ni htu lung wa ai majaw uhpung lahkawng dap lapran laja lana gasat gala lam ni byin nga sai re.


text:
Shiga
Jinghpaw tsinyam garum na, Indianapolis kaw zuphpawng
- Post 06 January 2012
- Last Updated on 06 January 2012
- By KNG
- Hits: 2111
Amerikan mungdan Indiana mungdaw Indianapolis kaw shanu nga ai, Jinghpaw hte hpu nau Hkang amyusha ni gaw January praw 2 ya shani zuphpawng galaw nna ‘Myen mung dingdung daw Jinghpaw hpyen yen tsinyam ni (IDP) hpe garum na alu tam lamang ni galaw sa wa na lam’ daw dan sai lam chye lu ai .
Tsinyam alu tam ai hta, “Duwa na February 20 Hkang Amyusha Nhtoi (Chin National Day) poi lamang hta Jinghpaw shat malu masha dut na hte Raffle (gam chyam lakmat) hpaw poi lamang galaw na matu myit hkrum dawdan da ai,” nga nna, zuphpawng shanglawm ai Slg. Lahpai Zau Lawt kawn KNG Jinghpaw Shiga Dap de tsun wa ai re.
Shi matut tsun ai hta, ya na zawn galaw ai gaw, Jinghpaw mungdaw kata hta matut nna garum ningtum ni ra kadawn nga ai, yak hkak hkrum nga ai hpyen yen masha ni hpe garum lu na matu hte, Jinghpaw Wunpawng amyusha ni hte Hkang amyusha ni gaw sai rum ai hpu nau ni re ngu ai hpe sakse madun ai hku nna mung galaw ai lamang re nga tsun ai.
Maning laman mung, Amerikan mungdan hte mungkan shara shagu chyam bra nga ai J.W sha ni hte kaga hpunau amyusha ni gaw alu tam ai lamang amyu myu hku nna lamang ni galaw let, Jinghpaw tsinyam ni hpe dangdi dangdep ai daram garum wa sai rai nga ai.
Dai hta Australia mungdan hte kaga mungdan ni hkan du nga ai, Hkang hpunau ni kawn, lai wa sai 2011 ning hta, Jinghpaw mungdaw kata na hpyen yen tsinyam ni a matu Myen gumhpraw kyat sen 500 daram garum wa sai rai nga re.
Jinghpaw mungdaw kata, majan matut manoi byin nga ai rai nna, hpyen yen tsinyam ni mung grau law jat nga ai hte, ya ten Wunpawng Mungdan Shanglawt Hpung/Hpyendap (KIO/A) up hkang ai shara ni hte Miwa ga jarit de du nga ai hpyen yen tsinyam 50,000 jan rai sai re.
Hpyen yen tsinyam ni law wa ai hte maren, garum ningtum lam ni grau ra kadawn nga ai hte, Mungkan Wunpawng Hpung (UN) a rung lakying ni rai nga ai, Yangung daju UNICEF, UNHCR hte UN-OCHA rung na Myen magam gun masha ni gaw maning December 12 ya hta KIO ginjaw Laiza tsinyam dabang de kalang sa du garum jaw ai hta lai nna, matut garum jaw ai lam n nga shi ai.


text:
-
In San Htai
-
Last Updated on 16 September 2010
-
By Zau Raw/KNG
-
Hits: 4785
Amerikan, California mungdaw na, sumla dep shi htawn (photojournalist) Ryan Libre gaw, Jinghpaw mungdaw hte shanglawt rawtmalan a lam, grau nna Wunpawng Mungdan Shanglawt Hpung/Hpyendap (KIO/A) hte seng ai sumla ni hpe, mungkan shinggrup let madun nga ai re.
Japan hte Htai mungdan ni kaw 9 ning na hkra sumla-shiga madun sha ai amu galaw nga sai, Ryan Libre gaw, kade n na ai ten hta sha, Jinghpaw mungdaw de n law htum masum lang sa du sai hte, Jinghpaw myusha ni a lam seng ai, labau shang masat masa sumla ni dep la nhtawm, mungkan shinggrup let, sumla madun hkawm ai bungli galaw nga ai re.
Sumla madun ai lam ni hpe, April praw 2 ya kawn May shata 30 ya du hkra, Htai mungdan, Bangkok mare daju e nga ai, Maigan Shi Htawn Dabang (Foreign Correspondents’ Club of Thailand-FCCT) hta “Jinghpaw hte Shanglawt rawtmalan” ngu ai gabaw hte madun poi galaw nga ai rai nna, Japan mungdan daju Tokyo mare kaba Nikon Salon ngu ai shara hta mung, April 27 kawn May shata 3 ya du hkra sumla madun ai lam galaw ngut sai re.
Libre gaw, Amerikan hpyendap a sawk tam dakkasu lakying, AWOL (Absence Without Leave) kaw na hpaji janmau gup la lu ai hte, “On Asia” ngu ai, Asha dan ting hta kaba dik sumla-shiga daju a malawm mung rai nga ai. Shi gaw, du na ra ai, August 8 kawn 14 ya du hkra mung, Japan mungdan Osaka mare kaba na, Nikon Salon kaw, ndai sumla ni hpe kalang bai madun na lajang nga ai re. Shi hte KNG shi htawn Zau Raw kaw nna email hte gasan gahtai galaw da ai re. Zau Raw: Jinghpaw mungdaw de sa ai hkrum lam hpe kadun ai hku tsun dan rit?Libre:
Ngai gaw, Jinghpaw mungdaw de masum lang du sai re, lahkawng lang gaw, Miwa mung kaw na shang ai hte, kalang gaw, Yangung kaw na sa ai re. Hpang jahtum na hkrun lam gaw, dai ning na January shata kaw re. Ngai dai kaw, shata masum jan sa nga ai.Nang na hkrum lam kaw, shimlam hte seng nna Myen asuya hte ganawn mazum lam gaw gara hku rai ta?
Ngai Yangung kaw na lai nna, Myen asuya uphkang ai Jinghpaw mungdaw kata de du wa ai hte, Myen kaichyan ni ngai na hpang hkan ma ai, ngai manam ai hotel (manam jarawp) kaw na, gawk de shang nna, ngai na computer hpe, hpaw nna, tam sawk ma ai.Nang Hpa majaw ndai bungli hpe galaw a ta?
Ngai lani mi jawngma hpung langai hpe Htai mungdan kaw mu ai, Myen (Burman) jawngma ni rai na re shadu na ga shaga yu ai, “Hello nanhte Myen (Burman) jawngma ni n re i?,” ngu san ai. Num sha langai si mani ai hte bai nhtang tsun ai gaw, “Ngai Myen (Burman) n re, Jinghpaw (Kachin) re”. Ndai gaw, ngai hpe manu mana myit shang sha hkra byin mat shangun ai. Bai nna, ndai (Kachin) hte seng nna, chye mayu ai lam gaw, matut manoi grau she kaba wa shangun ai re.
Ngai ndai magam bungli (Jinghpaw hte seng ai sumla madun ai lam) hpe matut galaw nga ai gaw, shanhte (Jinghpaw) a lam gaw, masha yawng chye na grai ahkyak nga ai re. Bai nna, Jinghpaw ni a grai kaja ai, hku hkau ganawn mazum chye ai myit masa a majaw mung, ngai matut nna, Jinghpaw mungdaw de bai sa mayu hkra byin shangun nga ai. Ndai na a magam bungli a madung yaw shada lam hpe tsun dan rit.
Jinghpaw ni na lam hpe masha ni grau chye wa hkra, lam langai hku nna, galaw shakut ai re. Lama masha law law, grau chye na wa na, myit shang sha wa ai rai yang, Jinghpaw ni na matu kaja ai lam ni, byin wa shangun na re ngu kam ai.
Ding hkrai shing n rai, mungdan ga daga na garum ningtum ai lam ni grau lu wa na hte, hpa majaw, Myen asuya hpe ninghkap nna, madu uphkang ai mungdaw byin wa na matu shakut nga ai lam ni hpe grau chye na wa na matu re. Ndai lam ni byin wa na matu gaw, masha law law kawn, bungli grai galaw ra na re. Ngai hku na gaw, ndai lam hpe kachyi mi hpaw madun lu na daram sha myit mada lu ai.Ya, Jinghpaw hte seng ai, sumla madun poi hpe kade lang galaw ngut sata?
Kalang mi gaw, California kaw na Dakkasu jawng kaw, kalang mi gaw California kaw na Kofi (Coffee) seng kaw, bai nna, Htai mungdan na, FCC hte Japan mungdan Shinjuku mare na Nikon Salon hkan madun sai re.Sumla madun poi hta sa yu ai, shawa masha ni a mu mada ai lam gaw gara hku rai ta?
Ndai kaw, n bung ai, sumla yu shawa masha hpan amyu myu hpe mu lu ai, bai nna, shanhte a ningmu n bung ai lam law law hpe na lu ai. Grau nna, ya hte sha galaw mat wa ai, Japan mungdan Nikon Salon na madun poi hta, shani shagu na shiga hti ai ni hte Myen mung na lam chye ai Japan amyusha ni gaw, tsun ai, “Anhte hpa majaw ndai lam (Kachin) ni hpe n chye ai ta,” nga ai re.
Shiga dap ni malawng gaw, Slgj. Aung San Suu Kyi hte Myen hpyen asuya a lam sha, shapoi dan, ka shapraw dan ai a majaw, masha malawng gaw, ya ten, Myen mung hte seng nna, ndai manghkang sha nga ai hku chye na da ai re.
Ndai sumla madun ai shara de sa du ai, Jinghpaw tsinyam ni gaw, grau nna, shai ai ningmu ni nga ai re. Shanhte sumla ni hpe yu ai shaloi, tinang a kun dinghku kata na sumla (album) ni hpe yu ai zawn re. Ndai sumla ni hpe yu nna, num sha langai ngai hpe tsun ai, "Grai myit katu ai, yawn ai, myit lawm ai, hkrit ai, myit mada ai hte myit n pyaw ai lam ni byin ai” nga re.
Ndai hpe yu nna, ndai sumla ni gaw, mungdan shinggan de du nga ai Jinghpaw ni hpe mungdan kata na Jinghpaw ni hte matut mahkai ya lu ai hpe, mu mada ai. Ndai gaw grai ahkyak ai lam langai hku, ngai grau nna mu mada wa ai.Jinghpaw ni hte seng nna, sumla madun ai lam ni, hpang daw de, grau galaw mat wa na matu nga ai kun?
Re, galaw na masing nga ai, hpang na kalang gaw, August shata kaw, Japan mungdan Osaka mare na Nikon Salon kaw galaw na re. Dai hpang gara kaw bai galaw na gaw, ya ten n lajang da shi ai raitim, law law lang galaw lu na re. Jinghpaw ni du nga ai shara shagu, ndai sumla madun ai lam byin na hpe myit mada ai.
Ndai sumla ni gaw, Jinghpaw ni hpe tinang a mungdaw hte matut mahkai ya lu na hte Jinghpaw ni hpe shanhte nga ai shara kaw na, masha wuhpung wuhpawng ni grau chye na wa na hpe kam ai. Ngai hku na gaw, Asean kaw na mungdan ni hta ndai sumla ni grau lu madun mat wa na ra sharawng ai re, hpa majaw nga jang, Myen mungdan galai shai wa na matu shanhte kaw grai kaja ai, galaw lu ai ahkaw ahkang ni nga ai.
Ngai hku na mung, ndai lam hte seng nna, mu hkrup hti hkrup ai ni Jinghpaw hte kadai raitim, masha law law sa chye ai shara hkan, NGO rung, dakkasu, htunghking lamang ni, lusha seng ni UN rung zawn re ai hkan lu madun na matu, garum na hpe ra sharawng ai re.Nang Jinghpaw mung de n htang wa na matu, hkyen da ai snr bai sa mayu ai lam ni nga ai kun?
Re ai, ngai hku nna, shaning law law, Jinghpaw mung de bai sa du na myit mada da ai. Ngai sa du shagu mung, Jinghpaw ni a lam grau chye na wa ai hte grau hku hkau wa ai re. Ngai gaw, ndai hkrun lam hte seng nna, aten galu madi shadaw ai lam lu na matu tam nga ai, ya gaw, ndai hte seng nna, shara masum kaw na, garum ai lam lu taw ai raitim, aten galu a matu garum ai lam n jaw lu ai re. Shanhte (garum wuhpung ni) kaw, ndai hte seng nna, garum ai lam ni grai ra ladawn nga ai re. Jinghpaw mungdaw hte Jinghpaw amyusha ni a, mung masa, sut masa, hpaji lam, makam masham lam, nga pra sat lawat lam ni hte seng nna, na a ningmu hpe tsun dan rit.
Ndai kaw, Jinghpaw hpe hpan lahkawng hku nna mu mada ai, langai gaw tinang awngdawm hte san nga ai Jinghpaw hte Myen npu nga ai Jinghpaw ni re.
Ngai Myitkyina de du ai shaloi, Jinghpaw ni a lam, shanhte a masa hpe grau chye na wa ai. Myitkyina kaw na Wanleng daru hte mare kata hkan mu ai masha ni hte, Jinghpaw ga hkan shaga yu ai shaloi, kadai mung n chye na ma ai. Dai ni yawng gaw, Myen, Miwa hte Gala amyu sha ni hkrai rai ma ai.
Bai nna, Myitkyina mare kata kaw, Jinghpaw lusha ajet tam mu na grai yak ai. Ndai ni hpe yu nna, ngai chye na wa ai gaw, Jinghpaw ni gaw, tinang a shara shamat hkyen sai manghkang kaba hte hkrum katut nga sai ngu ai re.
Jinghpaw ni gaw, mung masa, htunghking hte hkamja lam hte seng nna, grai galaw shakut, gasat shakut nga ai re. KIO hte Jinghpaw ni yawng shawng lam de matut galaw shaja na matu grai n-gun dat ra na re ngu mu mada ai. Jinghpaw ni gaw, lai wa sai aten na, gumchying gumsa du magam masa a majaw, matut nna shada zinlum ai hte n-gun ja nga ai, raitim Myen asuya a grau kungkyang n-gun ja ai lam a majaw Jinghpaw amyusha ni a lapran garan ginhka lu ya ai hte, awngdang lu ai masa nga ai rai na re. Ya ten hta mung, Jarit Sin Dap hte seng nna, Jinghpaw amyusha laknak lang hpung ni a lapran, myit n rum ai lam ni byin wa ai hpe mu lu ai.
Ya ten mayak manghkang ni gade hkrum katut nga ai raitim, Jinghpaw ni gaw, hpaji lam hte hkamja lam ni hta rawt jat wa ai hpe mu lu ai majaw, ngai grai shakawn ai.Matsing: Ndai san-htai hpe Inglik kaw nna Jinghpaw de ga byan tawn ai re.


text:
Shiga
Munggu tsinyam masha ni, garum ntum n lu
- Post 29 November 2011
- Last Updated on 29 November 2011
- By KNG
- Hits: 2249
Lai wa sai September shata kaw nna KIA laksan Munggu dap, Dapdung 36 hte 38 gaw tinang ginra de shang wa ai Myen asuya dap ni hpe ninghkap gasat wa ai hpang, Myen hpyenla ni a jep san zingri ai hte n mai nga hkra roi rip sha ai hpe n dang hkam nna Miwa ga jarit de hprawng yen wa ai re lam, tsinyam masha ni tsun ai.
Ya ten Kutkai ninghtawn Mungbaw hte Munggu lapran mare kahtawng hkan na tsinyam masha 39 gaw, lai wa sai shi ya daram kaw nna Munggu a man Miwa ga jarit mare Manghai, Jinghpo Hkalup Nawku jawng kaw shingbyi nga ai lam, nawku hpung hte ni kahtep ai ni tsun ai.
Raitim, tsinyam masha tsa lam gaw Manghai de hprawng shingbyi na Myen hte Miwa ga jarit ahkaw ahkang lu ni pat hkum nga ai majaw, Munggu ginra ga jarit mayan hta ginsum nta ni gan gap rawng nga ai lam, tsinyam masha ni hpe garum ai ni tsun ai.
Miwa ga jarit kata de du nga sai tsinyam nkau hpe Miwa mung na Jinghpo amyusha ni hte nawku hpung ni garum jaw nga timung Myen mung ga jarit de nga ai tsinyam ni gaw kade a garum ntum lam mung n lu ai majaw, nga shara hte malu masha ni yak hkak hkrum nga ai lam, KNG Jinghpaw Shiga Dap sagawn chye lu ai.
Munggu kaw du nga tsinyam masha ni law malawng gaw Myen dap hpung ni a dum nta yam nga dusat dumyeng ni kam mara gap sat sha hkrum ai sha n ga manu dan ai arung arai ja gumhpraw ni mung damya mya la hkrum ai majaw, nga n mai nna Miwa ga jarit de hprawng shingbyi ra mat ai re lam, tsinyam masha ni hte ni kahtep ai ni tsun ai.
Ya ten du hkra, htingbu Miwa asuya hku nna gaw Manghai de Lahta Sam mung na tsinyam masha ni n shang hkra pat hkum nga dingyang rai nga ai sha n ga, tinang ga jarit de tsinyam dabang hpaw na mung ahkang n jaw ai lam, Munggu buga masha ni tsun ai.


text:
Shiga
Myen asuya a shinggyim ahkaw ahkang sumtang hpe KIO n hkap la
- Post 18 August 2012
- Last Updated on 18 August 2012
- By KNG
- Hits: 863
Myen mung shinggyim ahkaw ahkang komishin (Myanmar National Human Rights Commission, MNHRC) a August 14 ya shapraw dat ai sumtang hta, “KIO gaw shinggyim ahkaw ahkang tawt lai ai lam ni galaw nga ai, atik anang hpyen lahkawn ai lam ni n-galaw na matu” madi madun ai hpe KIO aja awa ninghkap wa sai re.
Hkrum san shaga ai mahtai hte maren, “Myen asuya hte KIO lahkawng maga na shinggyim ahkaw ahkang tawt lai ai lam ni galaw nga ai” ngu ai MNHRC a ndau dat ai sumtang gaw mabyin ni hpe, tup hkrak tsun shapraw ai lam n nga ai sha, Myen asuya kawn, hpaw ninghtan da ai hpung re hte maren, asuya maga tsap nna, tsun shapraw ai ndau laika sha re lam, KIO Ningtau Ninggawn Amumadu-2 Salang Kaba Lah Nan tsun wa sai re.
“Shanhte ndai kaw sa du ai gaw Myitkyina kaw sha du na, shanhte lata san da ai masha ni hte sha san htai galaw na, wuhpung lahkawng maga na shinggyim ahkaw ahkang tawt lai ai ngu, ginchyum nna tsun dat ai nga jang gaw, shanhte Myen asuya a shinggyim ahkaw ahkang komishin gaw, hkungga na lam n nga sai. Tsun ga nga yang, ndai hpung gaw, maga mi de sha tsap ai wuhpung re ai. Dai majaw, anhte KIO hku nna, ninghkap ai re,” nga Salang Kaba Lah Nan tsun ai.
MNHRC a, Jinghpaw mungdaw de sa nna, mu tam sawk ai sumtang hpe ndau shabra dat ai hta, wuhpung lahkawng maga rap ra ai lam n nga ai ngu, mai tsun ai lam, shi matut tsun ai.
“Ndai hpung gaw, asuya kata kaw na hpaw shabawn tawn ai hpung re majaw, asuya ra ai hku tsun na shanhte kaw lit nga ai. Ya na mabyin ni gaw gara hku byin ai, gara masa hku byin ai lam ni hpe, shanhte jep sagawn ai lam n nga ai sha, na ai daram hpe sha la na, shinggyim ahkaw ahkang tawt lai ai ngu dawdan nna tsun ai re ngu mu mada ai,” nga shi matut tsun ai.
Da Law (Talawgyi) mare masha 53 gaw KIA npu Mungshawa Hpyen Hpung (MHH) malawm kawn asuya hpyendap de laknak jahkrat shang wa ai ni a sakse hta hkan nna, KIA kawn Da Law mare masha ni hpe atik anang hpyen lahkawn nga ai lam, dai sumtang hta madi madun tawn ai.
Jinghpaw mungdaw kata na, shawk shawn wa ai laika ni hte lakap let, shaga jep ai shaloi mung, shinggyim ahkaw ahkang tawt lai ai lam ni nga ai hte, hpyen lahkawn ai lam n-galaw na matu KIA hpe tsun shadut wa ai hte seng nna, “tinang a ginra hpe makawp maga na matu, hpyen lahkawn ai gaw, shinggyim ahkaw ahkang tawt lai ai lam re ngu n mai tsun ai lam,” KIO N/T amumadu-2 tsun wa ai.
“Daini anhte a ginra hta majan n nga jang, hpyen lahkawn ai lam mung nga na n re. Lawu mung na lung wa ai, Myen asuya hpyendap hkying lam htim gasat wa ai shaloi, tinang ginra hpe makawp maga na matu, laknak lang nna gasat ra wa ai. Dai shaloi, laknak n-gun masha n-gun law ra ai. Dai majaw, anhte shara kaw hpyen lahkawn ai ngu nga wa ai. Dai hpe shinggyim ahkaw ahkang tawt lai ai ngu tsun yang n jaw na re. Asuya gaw hpyen n-gun kaba hte htim gasat wa ai majaw, tinang maga na mung makawp maga lu na matu, hpyen n-gun law hkra galaw ai ladat sha re,” nga Salang Kaba Lah Nan sanglang wa sai.
KIA gaw, asak n hpring shi ai ni hte hkam kaja lam n nga ai ni hpe, hpyen lahkawn ai lam n-galaw ai sha, hkam kaja lam jep ngut ai hpang she KIA magam gun hpai na matu ahkang jaw ai re lam tsun ai.
MNHRC a amumadu Slg. Sit Myaing kaw VOA shiga dap de tsun wa ai gaw, ga jarit hkan n sa du ai gaw, shimlam a majaw re hte, wuhpung lahkawng maga gara hku byin nga ai hpe n tsun ai mung, manghkang grau shajat ya na hpe tsang ai hte, mung shawa masha ni hpe grai myit tsang shangun ai lam n byin shangun mayu ai majaw, ya na zawn wuhpung lahkawng maga hpe tsun shadut ai lam galaw wa ai re nga tsun wa sai.
Myen asuya hpyendap kawn maja htim gasat na majan hpaw nga ai ten, KIA maga na hpyen lahkawn ai hpe, madi shadaw ai mungshawa ni nga ai zawn, ninghkap ai ni mung nga ai lam chye lu ai.
Lai wa sai shata hta, Waimaw ginwang Nam Wa kahtawng na mare masha 10 hpe KIA kawn hpyen lahkawn mat wa ai raitim, dum nta yak hkak ai a majaw, nkau hpe bai dat ya ai re lam, Nam Wa mare masha langai tsun ai.
“Nkau hpe gaw bai dat ai, kanu kawa n lu ai ni, nta kaw kaja wa nan yak hkak ai lam, tang madun lu ai. Nta masha ni a kashu kasha ni hpe gaw bai dat ai, nkau hpaji chye ai ni hpe gaw, tsi hpaji sharin ya na nga na hpa n tsun sai,” nga Nam Wa mare masha tsun ai.
Hpyen lahkawn ai hte seng nna, shinggyim ahkaw ahkang tawt lai ai lam rai n rai, lahkawng maga na, dangrang tsun shaga nga ai lam ni gaw, n bung ai ningmu, hkamla ai lam ni a majaw, shai taw nga ai re lam, Htai mungdan daju Jinghpaw Wunpawng Myu Shayi Hpung (KWAT) a tsun shaga ahkang lu Slg.jan Moon Nayli tsun ai.
“KIO hku nna, hpyen lahkawn ai hpe yu ga nga yang, dai hpe shinggyim ahkaw ahkang tawt lai ai ngu mai tsun na i, myu sha lam hta rau jawm galaw ai ngu tsun na i, dai gaw langai hte langai a hkam la ai lam n bung jang n bung na re. Hpyen lahkawn ai ngu ai mung, rawt malan galaw ai rai taw ai majaw, shanhte hku nna, galaw ging ai hpe galaw ai sha re ngu mu mada ai,” nga shi a ningmu hpe tsun ai.
Malawm 15 lawm ai, MNHRC gaw July 23 kawn 27 ya du hkra Jinghpaw mungdaw Myitkyina hte Waimaw ginwang kata na hpyen yen dabang 16 kaw sa gawan yu na, Myen asuya hte KIO lahkawng maga kawn shinggyim ahkaw ahkang tawt lai nga ai lam, ndau wa ai rai nga ai.


text:
Shiga
RFA-Jinghpaw Nsen 4 ning hpring, Karai chyeju shakawn
- Post 21 August 2010
- Last Updated on 01 June 2011
- By KNG
- Hits: 1123
Ndai lamang hpe Chiang Mai KNG rung kaw shana de hkying 6 kawn 8 lapran galaw ai hta, shawa masha 30 jan, sa du kabu lawm sai.
RFA-Jinghpaw Nsen shapoi ai lamang hpe, bat hpang langai ya shana de shagu shapoi nga ai rai nna, kaga Hkang, Sam, Rakhai, Mon, Kaya hte Karin ga ni hte mung shapoi nga ai re.
“RFA-Jinghpaw Nsen gaw, nsen shapraw na ahkang n lu ai, Jinghpaw Wunpawng amyusha ni a matu, sen tai ya nga ai re. Dai majaw anhte grai chyeju dum nga ga ai,” nga nna, RFA-Jinghpaw Nsen hpe lit la shapraw ai wa, Lahpai Nawdin tsun re.
Ya ten Myen mung kata radio madat ai ni grau law wa nga ai hte, law malawng madat ai radio nsen ni gaw, RFA, Voice of America (VOA) hte British Broadcasting Corporation (BBC) ni re.
Myen mung kata, shiga pat hkum ai lam nga ai majaw, mungmasha ni gaw mungdan kata na teng man ai shiga hpe chye lu na matu, mung shinggan na radio ni hpe kam hpa ra ai lam, rai nga ai.
Radio hpe grau madat ai ni gaw, sak kung ni re ai hte, radio gaw, internet n lu, TV n lu mai ai shara hkan, shiga madat na matu grai akyu rawng nga ai lam, chye lu ai.
Jinghpaw mungdaw mare daju Myitkyina na Jinghpaw ramma langai tsun ai gaw, “Internet lu tim, Myen mung na mungmasa hte, mabyin ni hpe, ka shapraw dan nga ai, shiga website ni hpe n mai hpaw yu ai majaw, Myen mung kata na mungmasa hte seng nna, mabyin ni hpe chye mayu jang gaw, radio madat ra ai”, nga re.
Myen hpyen asuya kawn nsen shapoi nga ai Myanmar National Radio hte City FM zawn re ai, radio line ni nga ai raitim, dai kaw shangwi shapaw lamang (entertainment) hte shanhte a “hpyen masa gat hkai lam” hpe sha madung dat tawn ai.
Amerikan mungdan, Washington, DC kaw daju ai, RFA shiga gaw, ya ten ga amyu hpan n law htum, jahku rai nga ai--- Miwa Mandarin ga, Miwa Cantonese ga, Tibetan, Uyghur, Myen, Vietnamese, Lao, Khmer (Cambodia) hte Dingdung Korean ga ni hte nsen shapoi nga ai re.
RF-Myen lamang npu, Jinghpaw hku nsen shapoi ai lam hpe, shawng daw e bat mi aten minute 5 sha nsen shapoi ai raitim, hpang daw hta minute 15 bai jat shapoi ai gaw ya ten du hkra re.


text:
Shiga
7-ya KIA Wuhtau Bum majan hta Myen hpyenla 300 jan si
- Post 08 December 2011
- Last Updated on 08 December 2011
- By KNG
- Hits: 4749
Dapba 5 npu KIA Wuhtau Bum Dapdung daju gaw Myitkyina-Kambaiti lam hte Dabak Hka lapran kaw nga ai re.
Hkrat sum ai hta marai 100 jan gaw mani ting byin ai majan hta rai nna shanhte gaw n’nan du wa ai Kalaw daju Dap Nu (Tat-ma) Masat-55 na re lam, ginra buga masha Salang Tu tsun wa ai.
Shawng shani ni hta hkrat sum ai hpyenla marai 200 jan hte hkala hkrum ai marai 100 jan gaw Magway daju Dap Nu (Tat-ma) Masat-88 na re lam, shi matut tsun ai.
Bai nna Myen dap na hpyen gumra 30 jan hpe mung KIA ni zing la lu ai lam, Dung-3 hpyendu ni hpe lakap let chye lu ai.
Ndai zawn si hkala hkrum ai hta Myen ginjaw asuya de sadi dung ai Lawayang-daju Lasang Awng Wa N’gawn Hpyen (Pyi-tu-sit) hte Pangwa-daju NDA-K Jarit Sin Dap (BGF) uhpung lahkawng na hpyenla ni mung lawm ai lam, KIA hte ginra buga masha ni tsun ai.
KIA maga gaw htim lung wa ai hpyen ni hpe jaugawng ladat hte hkap gap gasat ai re majaw si hkala hkrum masha n nga ai hpe sagawn chye lu ai.
Lai wa sai November hta simsa lam hte seng nna Myen hte KIO salang ni 2 lang hkrum shaga sai raitim Gumsan Magam Ting Tsing a asuya gaw lawu mung na hpyen n-gun hkying lam hpe Jinghpaw mungdaw de jat nga dingyang re.


text:
Myen a shangun ma tai mat sana kun? Ting Ying?
- In Shagun Laika
- Last Updated on 16 June 2010
- By Nuk Myaw
- Hits: 2325
J.W.P Myusha ni yawng hpe Myen a shangun ma tai shangun mayu ai kun?
Sung sung sawn yu u.
Ya dai ni na ten Anhte J.W.P Myusha ni hpe Laba ga-up mayu sha kau hkyen nga ai Myen ni a ladat hpe Nang atsawm n chye na ai she rai na re.
Ya nang hpe shanhte ahkaw ahkang gan jaw da ai mung shaning gade sha hkam na ngu ai nang myit dum ai i? Na a prat ban pyi rai n htum yang Myen gaw ya nang dung nga ai Pangwa na dung pung hkum hpe wa gashun dung kau sana gaw ningdang shara n nga sai hpe dum u.
Ya dai ni na ten Myen Myusha ni hte Bukda makam masham naw ai ni chyu sha she Ahkaw ahkang Kaba ai, magam shara de mai du ai. Kaga anhte myu kaji ni hte Bukda hpe nawku ai ni a shara n nga sai hpe nang dum nga a ni? Nawku jawng gaw Gap na Permit Pat kau sai hpe dum nga a ni? Tsun na lam grai law ai, ngai loi mi sha shadum dat ai. Myen ni hpe nau hkrit gari ai baw re kun?
Anhte J.W.P Myusha ni hta KIA zawn Laknak lang da ai Hpyen hpung n nga n mai ai. Hpyen hpung n ngai jang “Kawng n tu ai Sharaw” hte bung mat na re, Myen gade wa ja ai raitim shi hku nna mara kata majoi n mai gasat ai majaw KIA hpe (BGF) hkap la na hte seng nna tsepkawp hkum shadut. Nang na NDAK hpe pyi anhte shalai nga ga ai. KIA hpe shum gang bang la.
Na hkum nang sadi maja na sak hkrung u ngu sadi jaw dat ai law.


text:
Hpa majaw Myen tai hte Gap Jahkring n mai ai?
- In Ningmu
- Last Updated on 27 July 2011
- By KNG
- Hits: 3820
Hpa majaw Myen tai hte ya ten “Gap jahkring, Simsa Lam” n mai galaw a ta?
“Simsa Lam Masu” hpe “Tengman Simsa Lam” jawm bawng ga nga nna Myen tai hpyen gaw hpaji daw let bawngban ga saw nga ma ai.
Anhte a Shanglawt Mungdan ningbaw ningla ni ndai kalang bai Myen tai a masu magaw, myit n san, myit magaw hte maw mawn ai lam hta n hkan hkrup na she ahkyak dik sai. Myen tai hpyen gaw ya ten hta Kayin, Sam, hte Aung San Kaw ni yawng hte hpyen man hpaw ra ai majaw shanhte lit tsang na matu sha "simsa lam" jahpai masu nga ma ai. Myen tai hpyen du ni gaw teng teng “Simsa Lam” hpe ra sharawng ai ni n rai, shanhte a aten ladaw hte masa kasup ai sha re hpe anhte a ningbaw ningla ni labau kaw nna mung, mahkrum madup kaw nna mung chye na hkawn hkrang nga na hpe kam ai.
Ya ten hta shanhte Myen hpyendap kata e mung shada da n ju n dawng hkat, shara kashun, arawng la mayu rai hkat nga ai hpe matut na nga ga ai. Shanhte a lam shanhte shawng hparan ngut ai hpang she anhte munghpawm mung masha ni hpe shamyit na matsing hpe matut galaw yang grau htap htuk na hpe shanhte chye nga ma ai. Bai nna anhte a buga na sut n hprang rai shaw sha ai “Gem Sale” ni kaw nna lai wa sai 3 lang rai yang Naypyidaw de $5.7 billion daram shang wa sai nga ai majaw "simsa lam" matut jahpai nna Wunpawng mungdan hpe nrut nra sha ngam hkra matut makret sha na she hkyen nga ma ai. Mungdan simsa yang she Myen tai a jinghku Miwa wa kaw nna gumhpraw ni lam amyu myu hku shang wa na lam shanhte matut galaw lu na re.
Wunpawng Mungdan Shanglawt Hpung gaw ndai kalang na majan hta anhte myu sha ni, ganoi yawng ngu na myit hkut, myit hkrum ai hte kasat hpang wa ai "tengman ai hte tara rap ra ai majan" hpe woi awn nga ai majaw matut nna shawng lam hta myit shaja let ngang ngang tsap na ahkyak dik nga ai. Wunpawng myu sha ni a matu mahtai kaja langai sha n pru yang gaw ndai majan gaw lachyum n pru ai kasat gala, du daw sai hkaw lam sha rai mat na nhten.
Mung shawa a yak hkak jam jau ai lam ni gaw moi na mung yak ga ai, ya mung matut yak nga ga ai, raitim ndai majan gaw hpang na anhte a shawng lam hte anhte a kashu kasha ni n yak wa na matu, tengman simsa lam byin wa na matu hpaw ai majan re ngu mu mada hkam la ai.
Myen tai hpyen hte ya nan "simsa lam" la yang gaw, ya ten hta matut manoi kasat nga ai Kayin hpunau ni , Sam hpunau ni hte du wa na aten hta shada kam ai hte bai bungli jawm galaw na matu grai yak wa na re.
Jet ai "Simsa lam" de sa wa na n re ai majaw ya ten hta Myen tai hte "Simsa lam" la ai rai yang Myen tai hpyen a matu grau nna akyu pru ai lam she rai na re, Myen tai hpyen hpe karum ai lam she rai mat na re hpe sung sung jawm myit dawdan galaw sa wa ga.
Anhte mung masha ji nban a akyu hpyi ai lam, myit masin shabawn let n-gun jaw/la nga ai lam ni hpe mung shawng lam kaw nga ai hpyen du hpyen la ni hpe matut manoi chye na shangun mayu ga ai. Tengman ai “Simsa Lam” hte shanglawt ai nhtoi gaw kade nna ai ten hta anhte Jinghpaw Wunpawng mungdan hta ninghtoi gintawng langai zawn pru wa u ga lo!


text:
Shiga
-
Post 08 December 2011
-
Last Updated on 09 December 2011
-
By KNG
-
Hits: 5243
KIO Sinpraw Ginwang ginjaw KIA Dapba-3 ginra, tinang shara ni lani hte lani hpyen wa Myen asuya dap lata de grau grau tat sum wa nga ai lam gaw, “Dapba Up wa hta grai lit nga ai” nga nna lawu tsang hpyendu hpyenma ni hte mungshawa ni lapran tsun garu nga masai.
Lai wa sai November shata kaw nna December praw 8 ya laman, tat sum ai tinang shawnglam dap shara (post) hte mare buga ni gaw--- KIA Dung-27 daju Balawng Dingsa, KIA Dung-15 daju Loi Ying, Prang Kadung, Lungja Kawng, Law Dan-Du Ra Kawng, Hpakawn, Man Da, Hkarawm Kawng, Sinlum Kaji hte Htingnan Kawng ni re.
Ndai zawn shata mi jan laman, nkau n tat ging ninglen yen kau shangun ai mabyin masa ni gaw, “BC (Brigade Commander snr dap up) Col Maran Tawng La a hpyen zai ladat hkrat sum ai lam hte tinang shawnglam hpyenma ni hpe aming jaw matsun ai gawngkya ning ra ai lam ni hta, grai madung ai” nga nna, lawu tsang dapshawa hte mungmasha ni KNG Jinghpaw Shiga Dap de tsun wa sai.
Bai, Dukaba Tawng La a matsun hte lai wa sai bat mi daram hta mung lu rim ai Myen hpyenla ni (captain madang langai lawm ai) hpe atsawm san jep ai lam n galaw shangun ai sha, Loije de dasang sa sa dat kau ai lam ni mung galaw wa sai lam, Mai Ja Yang shiga lawk tsun ai.
Shawng de KIO Masat 2 N’Gumla Lahta Tsang Jawng a jawng-up dingsa hte hpyen gasat mahkrum madup n nga ai, Dukaba Tawng La hpe Ba-3 a BC (dap up) hku nna 2007 ning htum wa de dang ai re.
Dai re majaw, ya ten hpyen masa laja lana shagyip shagyeng hkrum nga ai Dapba-3 de majan mahkrum madup law ai hpyen gasat ninghkrin hte ginra kungkyang ai wa Dukaba Hkun Htoi galai du wa jang gaw yawng hkrak rai na re nga nna, dapshawa mungshawa ni gaw, shi ntsa kam hpa ai hte marit gasit nga ma ai lam, dapshawa mungshawa nsen hte maren chye lu ai.
Dapba 3 de lama Dukaba Hkun Htoi du yu wa yang gaw, “Dapba 3 kata shi shalat da ai, shi npu na ma ni re majaw, du kaji kajaw lawu tsang ma ni yawng hkra gaw kalang bai wan chyi wa na masa nga ai” nga nna Sinpraw Ginwang Ginjaw, Mai Ja Yang na magam gun langai mung tsun ai.
Raitim, lai wa sai June shata hta Ta Hkaw Hka madim shimlam jaw ai gabaw hte Myen asuya dap ni KIA Dung-15 hpe n-gun kaba hte gasat ai majaw, Sanggang hte Bum Sen post lahkawng hpe tat kau ai shaloi Dukaba Tawng La ntsa kadai mara shagun ai lam n nga ai.


text:
.Myen Hpyen Dap (321) Ni Miwa Mungchying Masha (Wunpawng Sha) Langai Hpe Gap SatGap sat hkrum ai wa a mying:
Slg. Lahpai Zau LawnAsak:
(53) ningByin ai ninghtoi:
12rd Jannuary 2012 ning (bat hpang 4 ) ya shanaHkying:
11:00 pm daramByin Ai Shara:
Loi Lung mare, Loi Leng Ninghtawn, Lung Chuan Ginwang
Miwa Gumsan MungdanGalaw tawt lai ai wa (perpetrator):
Myen Asuya Hpyen Dap, Dingdung Daw Daju (M.P.Hk) npu Waimaw ginwang, Shwi Nyawng Pyin-daju Hk.M.Y Masat (321) a npu na shawng lam hpyendap rai nga ai (Mu Bum Post)Mabyin kadun
12/1/2012 ya shana Myen Mung hkying, hkying 11:00 pm daram hta Miwa Gum San Mungdan, Lung Chuan Ginwang, Loi Leng Ninghtawn, Loi Lung Mare na Slg. Lahpai Zau Lawn, Asak (53) ning gaw Loi Lung mare shingnawm na shi a Saw Kaw sun kaw nna dum nta de yu wa ai hkrun lam hta Myen Asuya Hpyen Dap, Dap (321) a n pu na shawng lam hpyen dap rai nga ai (Mu Bum Post ) na Myen Hpyen La ni gaw Miwa mung jarik hpe lai shang nna Miwa mung hkran kata Loi Lung mare hte Myen Mung Jarik lapran na nam kata kaw shi hpe gap sat tawn ai lam byin lai wa sai.
Slg. Lahpai Zau Lawn hpe kan hku wam kaw (4) lang gap bang ya, baw pung kum maga de shara 2 gap bang ya nhtawm, myi man kaw mung sinat nhku hte adit abyen ya ai. Shi a moi mang hpe mung gap hkra ai shara kaw na hpa lung mi daram tsan ai kaw lam dung npu maga de garawt gabai tawn da ai hpe sa mu la ai. Mang nga ai de sa wa na lam kaw hkam bawm (1), shi hpe gap hkra ai shara kaw Myen Hpyen La ni a soita baw chyawp langai taw taw ai, dai baw chyawp makau kaw (1) hkam da ai hpe myi chyaw sa mu ai ni tsun dan ai. Ya du hkra dai hkam bawn lahkawng hpe Miwa Asuya kawn n shaw kau shi ai lam chye lu ai.
Slg. Lahpai Zau Lawn a moi mang hpe gaw 14/1/2012 ya shani Loi Lung mare masha ni sa mu tam la nna Miwa Asuya seng ang ai de ap ai lam galaw sai. Miwa Asuya seng ang ai kaw na mung jep chyoi yu nna nat kau mai sai ngu ahkang jaw ai hte dai shana de hkying 4:00 daram hta nat makoi mayang kau sai lam chye lu ai.
Mu Bum Hpyen Dap na Myen Hpyen Hpung ni gaw ra ai malu masha ni hpe Miwa hkran jarik kata hku nna shalet sha nga ai re. 12/1/2012 shana mung Myen Asuya Hpyen La ni gaw lu sha shalet la na matu Miwa hkran de rap nna sa lagyim nga ai kaw Slg. Lahpai Zau Lawn mung sun kaw na wa ai hte hkrum nna gap kau ai masa re lam hpe chye la lu ai. Loi Lung mare gaw Myen mung jarik hte deng (4) daram tsan ai kaw nga ai re. Slg. Lahpai Zau Lawn hpe gap sat ai shara gaw jarik hte yep di nna dap jung da ai Mu Bum Myen Hpyen dap hte deng (3) daram tsan ai.
Lai wa sai 1992 ning hta KIA Dap Ba (3) hpe Myen Asuya Hpyen Dap ni htim gasat nna Mu Bum hpe zing la kau nhtawm Mu Bum kaw Myen Hpyen Dap ni shara jahkrat dung mat ai hpang jang mung, Loi Lung mare na Slg. Maru Lagyung ngu ai wa Myen mung jarik makau, Miwa hkran maga nga rem sa ai kaw Myen Hpyen Dap ni hkam da ai bawm hta hkala la nna, mang pyi n mu mat hkra lagu sat makoi kau ya ai lam mung byin lai wa ga sai lam hpe buga masha ni kaw na chye la lu ai.
Ndai Mu Bum Hpyen Dap kaw gaw lai wa sai 2011 ning October shata (28) ya shani mung, Myen Mung hkran Mu Bum lagaw, Hkai Bang mare na Hpawmi Sumlut Roi Ja hpe shi a kagu yan madu wa hte rau yi kaw na rim mat wa ai hta, kagu hte madu wa gaw hprawng mat wa lu nna Sum Lut Roi Ja hpe gaw Myen Hpyen la ni e woi mat wa ai gaw dai ni du hkra mat mat sai re. Mu Bum Hpyen Dap kata kaw Sumlut Roi Ja du wa ai kaw na num marai (4) ayan nga ai rai yang October(31) ya hpang kaw nna gaw shi hpe dai dap kata n mu mat sai majaw sat kau sai ngu na maram lu ai. Ya Mu Bum Hpyen Dap kata naw woi hkawm nga ai num (3) gaw Balawng amyu sha num ni re lam hpe hpyen dap htep kaw na sa mayun yu nna Balawng ga ga hkawm ai hpe nan na la ai buga masha ni kaw na chye la lu ai.
2011 ning December shata (22) ya shani hta, Mu Bum Hpyen Dap na Myen Asuya Hpyen La (2) gaw lata bawm langai hpra mung, lu sha gun na htingka mung gun rai nna Loi Lung Mare na kum shu sun kaw gawp nga ai hpe mare masha ni wa mu nna jawm rim nhtawm Miwa Asuya de ap ya sai lam hpe mung chye lu ai.


text:
Shiga
Ka hkrang, yu ngwi pinra hte hpyen yen alu tam ai lam, Hpakan kaw galaw
- Post 20 May 2012
- Last Updated on 20 May 2012
- By KNG
- Hits: 1002
Uru Sengmaw Ga na Jinghpaw Wunpawng ramma ni gaw ka hkrang, yu ngwi pinra hte hpyen yen tsinyam ni a matu alu tam ai lamang galaw sai re.
KIA Dapdung 6 woi awn ai hte lahkawng ya, May 15-16 alu tam lamang hpe Ginsi Seng Ra mare hpaji jawng wang kaw galaw ai hta Sengmaw Ga shara shagu de na ramma ni 40 jan lamang hta shanglawm wa sai re.
Lahkawng ya ka hkrang hte mahkawn ni hpe DVD gayet shapraw nna dut shabra ya na, lu wa ai ja gumhpraw ni hpe mungdaw kata majan ginra na hpyen yen tsinyam hkrum ai ni hpe garum jaw na matu re lam, lamang woi galaw ai ni tsun ai.
“Ya ten hta Wunpawng mungdan shara shagu ngu na daram ni hta majan byin nga ai raitim sut hpaga ginra rai nga ai Hpakan ga hta sha majan loi zim taw ai raitim, sut masa, mung masa lam hku nna mai galaw ai ladat hte shanglawt majan hta shanglawm nga ai re lam,” Lat Du Up Jum Nhkum Zau Doi kawn tsun sanglang dan ai.
Alu tam lamang de Lawng Hkang, Hpakan, Seng Tawng, Gwi Hka, hte Tamahkan hkan na lauban sutdu ni, company hkan na ni hte mung shawa ni sa du n-gun jaw sai re.


text:
Shiga
Myen hpyen hpung du wa na Maw Mau Bum mare masha ni hprawng
- Post 21 August 2012
- Last Updated on 21 August 2012
- By KNG
- Hits: 974
August 18, lai wa sai bat Kru Ya shani Myen asuya hpyen hpung langai gaw Hpakan, Maw Mau Bum de maja htu shani wa ai majaw, mare masha 500 jan (yawng ngu na) gaw shim ai shara de hprawng yen ra mat ai lam chye lu ai.
Maw Mau Bum mare masha yawng ngu na hte, lungseng htu nga ai ni gaw, Myen hpyenla ni, mare masha ni hpe rim zingri sat ai lam ni shawnglam ginra ni hta, byin nga ai hpe na da ai majaw, August 19, Laban Ya shani kaw nna Hpakan mare Hkatawlik hte Hkalup nawku ni hta hprawng shingbyi nga sai lam, hpyen yen ni hpe garum nga ai buga masha langai tsun ai.
Myen asuya hpyenla 100 jan gaw, Maw Mau Bum makau kaw nga ai KIA Dapdung 6 hpe htim gasat na matu, dai shara makau de shani shara la wa ai re hte, Maw Mau Bum gaw KIA a matu hpyen masa lam ahkyak ai shara re lam, lahta na buga masha wa KNG Jinghpaw Shiga Dap de tsun wa ai.
Myen asuya hpyendap gaw, Hpakan ginra kata majan byin ai lam zim mat ai, shata hku na sai raitim, lai wa sai bat hkan kawn, Hpakan ginwang kata hpyen n-gun bai jat wa ai rai nga ai.
Majan laja lana byin wa ai lam ni n nga shi tim, madung gasat ai lam gaw, lai wa sai May shata 31 ya shani Myen asuya hpyendap Hk.L.Y masat 16 kawn Seng Tawng mare kata de laknak kaba gap bang ai majaw, buga masha langai si na kaga marai 6 hkala hkrum wa sai re.
Hpakan ginra gaw, mungkan hta, kaja reng dik lungseng pru ai shara rai nna, 1994 ning kawn 2011 ning laman Myen asuya hte KIO a lapran gap hkat jahkring simsa lam la ai myit hkrum lam langai hku nna, KIO gaw ahkun hkanse n hta na matu myit hkrum da ai hpang, Myen asuya gaw, Hpakan ginra hpe up sha nna, shaning shagu shang gumhpraw wan hkying lam lu wa sai rai nga ai. Wuhpung lahkawng a lapran dinghku majan bai byin wa ai hpang, KIO gaw ahkun hkanse bai hta hpang wa ai rai nga ai.


text:
HPAKANT LAM DE MYEN HPYEN N GUN KABA HTU
Labels: Jinghpaw Mung Shiga
10 comments:
- Anonymous said...
-
Myen ni lung wa mai na lam ni hpe hkrak maram sagawn la nna Hkam bawm ni hpe nai hpra hpra ai zawn hpra tawn da na bawm hte nsi na lai lung wa ai ni hpe atsai sha bai shakrip na hku di na matu naw shadum dat mu law ning baw ni hpe
- September 18, 2012 5:09 PM
- Tsa Doi La said...
-
NamYa kaw na hkum lai shangu mu law,TawngKung kadawng hta yawng hkap shakrip kau na hku hkyen mu law.
- September 18, 2012 5:25 PM
- Anonymous said...
-
Awng dan lu ga law.God bless you.
- September 18, 2012 5:30 PM
- Anonymous said...
-
Grau law lung wa grau kaja ... Hpakant gaw shanhte a matu nawng hkyeng byin mat na re... Karai Kasang galaw na ra ai...hpa hkrit shara nnga ai kabu hpa she re.
- September 18, 2012 5:59 PM
- Anonymous said...
-
Share ning hkring ni shaja mu yaw....Anhte a awng padang Yehowa Karai Kasang a kasha ni rai ga ai Wa gasat kau ya na ra ai...
- September 18, 2012 6:06 PM
- madai chyang ngau said...
-
Share shagan ni e gloi mung KK hte rau hkawm sa yang AWNG PADANG DIP LU NA RE.
- September 18, 2012 7:11 PM
- hkunman said...
-
Zai bru jang zawn law.., htam n-na lung wa tim shum hkrit mu yaw....,Tinang Myit kraw lawang hta GOD. Hpung shing kang hpe Mungkan Ting mu lu mu ga..,Chyeju shakawn ..Kyu hpyi let. gap sha Myit kau lu na re.....,
- September 19, 2012 4:17 AM
- Anonymous said...
-
Share ninghkring ni shaja mu yaw............
- September 19, 2012 9:41 AM
- Anonymous said...
-
Myen hpyen ni hpe taihpyen nngu ai sha sa wa hpyen ni, satan hpyen ni ngu ga......... shanhte gaw si mat wa sai sa wa ni a numla nat ni hpe kam hpa dawjau ai ni rai ma ai dai sha n ga Karai Kasang nra dik ai hpara sumla amyu myu hpe nawku kam sham ai ni rai ma ai majaw satan a salung sala ni rai ma ai...... Dai majaw shanhte hpe tsun ai shaloi, anhte akyu hpyi ai shaloi sa wa hpyen ni, satan hpyen ni ngu tsun ga.... Anhte chyawm gaw Yehowa Karai Kasang a kashu kasha ni rai ga ai...Anhte hpe roi sha dip kamyet sha zingri zingrat myalu myasha ai ni hpe anhte a Wa, Yehowa Karai Kasang gaw matai dawk gasat shamyit kau ya na ra ai hpe myu wunpawng sha ni aja awa kam sham myit mada nga nna kabu awlaw nga ga law.......
- September 19, 2012 9:54 AM
- Anonymous said...
-
NAM LAM SA WA YANG CHYAWM GAW LAKNAK KABA NLAWM NA RE.CHYAHKYI HKAP DI KAU MAI NA RE I.
- September 19, 2012 6:10 PM


text:
Myit rum manang Jinghpaw blogger ni yawng hpang de ngai KACHINBEE hku na ndai post hte shadum, shana dat n-ngai.
Ya ten gaw, Myen hte Shang Lawt ni dinghku majan byin nga ai re majaw, an hte Blogger ni mung dang du/ dang dep ai ram shiga ni hpe post galaw ai zawn Myen a nchyang mayam ni rai nga ai, myen a n-gyi kasha ni mung Myen a matu propaganda shiga site (blog) ni hpe galaw nga ai hpe yawng mung chye sai.
Dai hta ahkyak ai gaw, ndai zawn re ten hta, Myen a n-gyi kasha ni gaw, zim n-nga ai. An hte a Email, Facebook hte blog ni hpe hack ai lam ni nga wa na re majaw, tinang a Email, Facebook hte blog ni hpe shim lam nga na matu shadum shana dat n-ngai.
Gara hku sadi ra na lam ni hpe gaw laksan n-tsun sai, yawng sadi ga. Shada shadum hkat ga. Yawng ta gindun ga. Blogger ni dang di ai daram Myu Sha Lam yan hta rau shakut sa wa ga ngu shadum shana dat n-ngai..
Yawng hpe hkungga let
KACHINBEE


text:
Prut pru wa ai manaw makru makrung machyan yawng hpe dawn daw htum tsam si kadawng mat hkra namhkan hte manut maza kanu law law hte grup grup sha zingnut si mat hkra gaungwi ngwi annau ni a shan kata hta makret si mwi ma hkra dasang shakut nga ai hpe shaning 60 ning a mabyin mahkrun hpe marm yu n'na, chye gin saga ai, myit malai lu hpaji mu, myit gin sai.
1-Jau gawng shada da she myit bung kanawn mai ai, nga hkwi sha sharawng ai shada she rau nga mai ai zawn, masu n'dum shada she nam-up galu rum ai, lagu lagut shada she bungli rau mai galaw ai, hka hte sau zawn byin taw nga ai myen hte annau ni a mabyin, sat zingri roirip hkrum nga ai ni hte sat sharu dip zingri nga ai ni kaning rai hpa hta madi shatai na rau mai nga na ta?
2-Gawda ai mung masa tara kanu masing hte asuya a hkrang tara rit kawp ni, hpyen dap a tara rit kawp ni yawng gaw kaja ai zawn rai nga tim madu hpang de madi tsap ai, madu myu ni hpe sha makawp maga myen myu ni a matu sha madung dat gawda ai, munghpawm myu sha ni a ahkaw ahkang n'lawm ai tara hte myen myu kaba a kata de shingwang de ka-up tawn sa wa na de, shanhte myu kaba ni matu sha shimlum ngang grin ai ahkaw ahkang a matu sha gyin shalat tawn ai tara, dai ni annau ni ra lata poi, madu myu sha paty hku mung masa tara grin nga na hku pyi n'mai galaw ai, laknak n'gun masha n'gun, hpyen n'gun hte shagrin tawn ai rapdaw kaning rai rau chyawm nga pra mai na ta?
3-Tara je yang ai masa masing tara a n'tsa masha madaw tsap nga n'na up hkang je yang ai, masha hte arawng aya, ja gumhpraw, masha myi man hpe yu ai, tara agyi tara salang ni annau ni hpe mara kata mara n'nga ai kaw rim sharen htawng jahkrat zingri zingrut htu ai, myit ana dasang lu hkra galaw ai, prat tup manaw n'mai rawt hkra galaw ai. 17-1 [sek hkun tit], [nga nya] 5 shana zawn re tara jahkrat nna shagyen dip rim htawng bang ai. Sinat she ngoi yang mara n'lu ai mara kata mung shawa num/la / ma yawng hpe gap sat roi rip rim zingri htawng bang ai.
4-Hpaji jawng ni hta myu myi man yu ai, dip ai, myen ahkyak dik ai n'gam kaba rai nga ai tsang shi awng na n'loi ai hte, arawng aya kaba, hpyen du jawng lu lung byin lu na ahkaw ahkang n'jaw ai. Annau ni laika n'ma sharin ai. Hpaji makru daw kau hkrum ai dasang masha lahkam n'dep hkra rawt jat n'mai hkra hpang hkrat n'na myi na hpang manya zawn myen a mayam tai hkra galaw ai. Annau ni a hpaji chye ai ni hpe shara n'jaw ai.
5-Magam bungli shachyen shaja ai annau ni hpe dip shagyen ai, asuya magam gun tim hpaji kade chye tim dip katut ai, arawng aya kaba n'jaw ai, kade tengman bungli magam kade shakut tim mayam zawn shangun ma langai hku sha tawn ai hte magam gun sak kaba na kade kaba tim ahkaw ahkang shagrau shatsam ai lam n nga ai.
6-Hkam ja lam ningra hkra, myit ana lu hkra galaw ai, dasang nanghpan ana –Ka-ni ya byin hkra HIV/AIDS ana byin hkra dasang galaw ai, myu shamyit ladat hpe katsi majan hku lang ai, dai ni annau ni Mungdan 2 a lapran grai sadi ra ai (Miwa tsi mawan hpe sadi ra ai) gangwi si hkra ma n'mai shangai hkra hte ma n'mai lu hkra galaw ai. Ahkyak gaw ningma hkang n'mu ai gangwi si hkra galaw nga ai re. (annau ni byin mai yang madu lu ai bum tsi madaw sha lang yang grau kaja ai.)
7-Makam masham hte annau ni ga garan hkra galaw ai. Annau ni a myi hpaw hpaji chye ai ni law law hpa mayun gumhpraw jaw nna mazang ayai hka bra hkra ladat tam galaw ai. Atsawm n'mai kam sham hkra n'mai nawku hkra shagyip shagyeng ai. Mara tam ai, laknak hpyen n'gun, asuya ahkaw ahkang n'gun ja gumhpraw n'gun lang n'na annau ni hpe makam masha myit hkra galaw ai.
8-Hpyen majan ladat amyu myu hte masing jahkrat, katsi majan, lu lawm ai majan myu hkum hkra hte annau ni hpe tatut nan sat sharu nga ai. N'gup hte bawngban n'na myit hkra galaw nga ai zawn hpyen majan sinat laknak hte mung sat shamyit nga ai. Gangwi kadawng si hkra maga mi de galaw ai zawn ya jang gap sat n'na mung annau ni hpe myit hkra galaw nga ai.
9-Hpaga yumga lam hta mung ahkaw ahkang hte dip pat ai, rawt jat n'mai hkra myi di shim, sutlu ngamu ngamai n'lu hkra dasang galaw ai. Annau ni a sutlu ngamai sa wa na lam yawng hpe majan hte masha n'gun ja gumhpraw n'gun hte pat ai. Miwa hte pawng n'na hpaga ginra magra madu ka-up sha ai. Miwa a arang kaba hte lamu ga hpaga arung arai ni dip madu ai. N'hprang rai, ja lung seng ginra yawng madu ka-up sha mayu ai. Dasang matsan kyet si hkra, tam hta sha na malu masha pyi n'nga hkra galaw sai re.
10-Mayam byin hkra myu myit hkra galaw nga ai hta myen a masing ladat kaba hta sak ap nawng n'na shingnan hpyen mayam hpyen lagaw lata tai ya nga ai ni, jarik sin dap rai nga ai KDA/ NDAK/ T-Hkun Myet / Du Mun yan nau/ Lasang Awng/ Tanggu Dang/ mare sin dap Rapdaw Slg. Zahkung Ting Ying (Ka-ni hpyen) myen hpe madi shadaw tai ya nga ai ni dai ni gaw myu shada masha shada mayu n'na htum hkra galaw ai ni re hte dai ni shaning grai na hkra Jinghpaw tai Du tai Uhpung tai nna Jinghpaw Wunpawng Myu Sha ni a akyu ara a matu hpa galaw tawn sai kun? Wunpawng Myu Sha kade hpe hkye tawn sai kun? Myu sha ni a matu rawt jat bawngring na matu hpa galaw lu sai kun? Madu Myu Sha ni hpe, madu kanu kawa kashu kasha ni hpe madu sinat hte madu a lata hte nan sat ai ni, tsaw ra ai hpunau ni hpe lamu ga na ya nga sai yaw. Lamu madaw mayu na kun? Masha mayu, ma yu ai shalawa matse labye palawng kanu ni e myit malai gin sai. Nanhte gap sat ai nanhte saidaw sai chyen ni nang hpe katsan ga kaw na sai hkaji nga ai hpe dum gin sai. Asan sha dan dan leng leng sat sharu shamyit nga sai myen sawa ni hpe hpa hta madi shatai nna matut ganawn na ta? Masu magaw ai ni hte teng man ai ni gaw hka hte sau she rai nga ai. Kaning rai naw pawng ganawn na ta? Sai ra manam ai, lasu si na ni hte matut nna shakram n'ra sai.
Baren Numraw
15/09/2012


text:
YAWN HKYEN SHIGA
16 comments:
- Anonymous said...
-
Ja Htoi grai jau hkra Madu Yesu hta yup pyaw mat wa sai lam na lu ai majaw, bu ga de nga nga ai anhte jinghku jingyu ni yawng mung dum nta masha ni hte rau yawn hkyen nga ga ai. Du Wa Maran Zau Awng hte n ta masha ni yawng hpe Karai wa shalan shabran n gun atsam jaw ya u ga. Madu Yesu shalun la ai shani yawng bai hkrum zup na hpe myit mada ala let shalan la ga ngu n gun jaw mayu ai.
Sara Maru Naw Mai
- September 20, 2012 12:54 PM
- Anonymous said...
-
Ngai nau Jahtoi Madu hta yup pyaw mat ai nga na n na Waba a dum n ta masha ni hte rau Hawwa n ta ni mung yawn hkyen nga ga ai lawww..Karai kasang Myit ra ai hku rai u ga..Waba yen Nuba sha hkam ja lam sadi ga...tut a hkyu hpyi myit dum nga ga ai law.......Kasha..Hawwa Maran Zau La hte dum n ta masha ni(TOKYO)
- September 20, 2012 1:29 PM
- htoi lu said...
-
N nga mat ai lam na chye ai majaw grai myit n pyaw ai. tinang Buga ginra kaw re yang gaw amyu sha ni law law hte alum ala hte re na re gaw teng sha re. retim tinang sa mayu na sa mat ai she re na re ngu tsun yang n shut na n hten. gadai e sha-gwi shadut na shakut sa ai n re na re.
- September 20, 2012 1:55 PM
- lunghpraw said...
-
E rai sai. la Susu laika gaw ya na hku ka mara yang she hkrak ai. mi shawng e mara da ai Post gaw ga kyi hpyi sha na matu re. yawn hkyen shiga ni hpe gaw gasi ga ngau ni hpe a tsawm ka lajang na mara ya yang she kaja ai.
- September 20, 2012 3:24 PM
- Anonymous said...
-
Masha ni si hkrung si htan rai nna yawn hkyen nga ai aten hta malala nga n,na ka bang ai gaw n,htaphtukdik ai myit masin,myit masa rai nga ai.
- September 20, 2012 5:20 PM
- Anonymous said...
-
Ning Ja Htoi, RIP
- September 20, 2012 6:40 PM
- Anonymous said...
-
Hi..hkri wa Htoi Lu na myit masin n dai madang kaw sha naw re kun? Shalan shabran ga tsun na malai Mara naw Shagun dat I?Mau Sa . Mau Mau
- September 20, 2012 7:41 PM
- Anonymous said...
-
Hkri htoi lu tsun ai ga gaw Myen (NING GYI)langai a Ning mu she rai taw nga ai looo.
- September 20, 2012 9:31 PM
- Anonymous said...
-
masha ni yawn hkyen nga ai aten hta shalan ai ga nchye tsun ai,si nchye tai ai Hkristan hpyi dagraw da na asak hkrung taw nga ai ni naw nga ai majaw myit npyaw ai na mau ai yaw.tsaw ra ai manaw manang makyin jing hku ni hpe kyu hpyi myit dum na lam shana dat mayu ai.DU Maran Zau Aung a nta masha nkau mi hpe tsa dan jai lang taw nga ai re. dai majaw K.K lawan hkye mawoi la lu na matu,shan hte a myit masin dum hprang wa na matu ja ja akyu hpyi myit dum ya nga ga ngu ga saw shana dat ai.dai htoi lu nga ai wa mung dai tsa dan jai lang taw nga ai ni a lakung lakying langai she nrai na.
- September 20, 2012 11:30 PM
- Anonymous said...
-
'tsi' nchye tai ai ngu tsun mayu ai re.
- September 20, 2012 11:32 PM
- Anonymous said...
-
Yesu Hkristu jaw da ya ngut sai hkye hkrang la ai lam lu da ngut sai ni a matu gaw, mungkan ga na htawt mat wa ai raitim, sumsing na Wa Karai a lahpyen de wa ai lam she rai nga ai. Dai majaw, Ja Htoi mung sumsing na Wa Karai a lahpyen de wa ai rai na sai ngu kam ai.
- September 21, 2012 7:12 AM
- Anonymous said...
-
Mawng ana machyi n,na n,nga mat ai lam chye lu ai.
- September 21, 2012 8:47 AM
- Anonymous said...
-
Jinghpaw wunpawng jet yang jet ai lam sakse madun ga. yawn nga ai nta masha ni hpe n yu roi ga
- September 21, 2012 9:44 AM
- Anonymous said...
-
Masha ni yawn hkyen nga yang jeyang jahpyak ai nang hta htam latsa dingnye lu u ga loo
- September 22, 2012 2:19 AM
- Anonymous said...
-
ngam nga ai Ja Htoi a kasha Lamung Awng a ntsa karai kasang shaman ya u ga
- September 22, 2012 4:59 AM
- Anonymous said...
-
YE SU sharin ya ai akyu hpyi ga, ga yan hta'masha ni an hte hpe shut ai mara an hte raw kau ya ai zawn,An hte a mara hpe mung raw kau ya rit'nga ai.An hte K.K hpe kam sham sai,Ye Su X'Tu hpe hkap la kam sham sai nga ai ni, nang hpe shut ai wa a mara hpe nang ngai teng sha mara raw dat ya nga ai kun?mara raw dat ya lu ai kun?mara nlu dat ya ai rai yang gaw ndai akyu hpyi ai ga tsun ai shagu nang ngai K.K hpe kalang masu sai re.Tsaw ra myit ngu ai gaw K.K kaw na sa ai re.K.K gaw an hte hpe tsaw ra ai majaw yubak kata kaw na hkye mawoi la sai re.Bai nna nang a hting bu wa,na a manaw manang hte na a n-ta masha hpe nang nlu tsaw ra ai rai yang nang nmu lu ai K.K hpe nang ngai tsaw ra ai ngu ai gaw gaman li la sha rai nga ai.ndai comment lu hti la ai ni yawng shada mara raw dat lu ga.
X'Tu hta
Sa Rah
- September 23, 2012 2:12 AM


text:
Shinggyim ahkaw ahkang dingyang hkrat sum nga sana kun?
- In Sawk Madun Laika
- Last Updated on 06 September 2010
- By Shayi Nu Pan
- Hits: 4033
Lai wa sai December praw 10 ya shani e, '60' ning hpring 'Mungkan Shinggyim Ahkaw Ahkang Nhtoi' 'International Human Rights Day' rai nga ai. Ndai nhtoi lamang hpe mungdan shagu na shinggyim ahkaw ahkang hte seng ai, asuya n re ai NGO ni galaw wa sai re.
Raitim, Myen mungdan kata hta gaw, "Mungkan Shinggyim Ahkaw Ahkang Nhtoi" hpe Myen hpyen asuya a pat shingdang jahkrit shama, yu sin nga ai lapran, lani mi jau nna, mungdan mare daju dingsa Yangon e galaw wa sai re.
Mungdan ga daga hte seng ai shinggyim ahkaw ahkang nhtoi "60" ning de lahkam wa sai raitim, Myen mungdan a shinggyim ahkaw ahkang masa gaw, galai shai ai lam n nga, tawt lai magang she rai wa ai, nga nna, maigan nga Myen mung shinggyim ahkaw ahkang hpung ni tsun nga ai.
Myen mung gaw Mungkan Wunpawng Hpung (United Nations) a malawm langai byin wa sai hte maren, 1948 ning December (10) ya shani paw pru wa ai Mungkan Shinggyim Ahkaw Ahkang ndau shabra laika hpe mung madi shadaw lata masat htu wa sai lam, chye lu nga ai.
Raitim, shinggyim ahkaw ahkang yu gawn hpung ni tsun wa ai hta, ya ten hta mung, Myen hpyen asuya gaw, mungmasa ningbaw ni hte shinggyim ahkaw ahkang hte seng nna shamu shamawt nga ai ni hpe shaning law law htawng sharen da ai lam ni, zingri zingrat ai lam ni, asak n ram ai ma ni hpe hpyenla galaw shangun ai. Mung masha ni hpe atik anang bungli majoi shangun sha ai. Amyu shayi ni hpe hkrup mara roi rip sat ai, ndai zawn re lam ni tawt lai dingyang re nga nna tsun da nga ai.
Dai hta sha n-ga, Myen mungdan a shinggyim ahkaw ahkang lam a matu, shamu shamawt nga ai, 1988 (Matsat mali) Myen jawngma ningbaw ni, mani hpa sumla hkrung ninghkring Zagana hte shanhte nawku ai sak kung hpungkyi ni hpe du hkra, shaning '65' du hkra, htawng jahkrat wa sai.
Htawng dam jahkrat ngut ai, ndai laman sha mung, langai hte langai hpe, malu masha, du hkra ladaw ja la ai shingnawm shara shagu de, kaga ga sa tawn sai re. Dai hta e, Zagana gaw, Jinghpaw mung, Myitkyina htawng e sa tawn ai hkrum sai.
Dai ni, Jinghpaw wuhpung wuhpawng lapran e mung, Myen hpyen asuya gaw, shinggyim ahkaw ahkang hte seng nna, tawt lai lam law law galaw nga ai re. Dai lam hta na nkau mi hpe tsun ga nga yang, Hkristan ni a makam masham hte seng ai, Nawku jawng ni gawgap ai lam hpe pat hkum ai, run kau shangun ai, Myen hpyen dap kaw nna Myu shayi ni hpe hkum shan roi rip ai. N tara ai hku atik anang bungli shangun sha ai. Tinang madu ai lamu ga, yi sun, hkau na hte, nta ni hpe zing la ya ai lam ni re.
Shinggyim ahkaw ahkang hte seng nna, dip sha hkrum ai lam hpe, Jinghpaw ramma langai gaw, shi a hkam sha lam hpe, "Dan dawng dik ai gaw, anhte amyu kaji (minority) ni hpe shanhte yu kaji ai, shara n kam jaw ma ai. Hpaji n chye ai nga na, dai kata kaw sha nga da shangun ai. Anhte hpe masha shazai ni zawn sha naw hkapla taw ai. Anhte ni gaw, kaji ai ten kaw na dip sha hkrum wa sai majaw, myit kaw ahkaw ahkang (rights) hpe gaw grai ra ai" nga nna tsun shapraw wa ai.
Shinggyim ahkaw hkang tawt lai lam ndau shabra laika hta, hkan nang hkan sa ra ai tara kanu (30) nga ai hta, Myenmung gaw yawng ngu na ram tawt lai nga ai lam shinggyim ahkaw ahkang yu gawn hpung ni tsun da nga ai.
Mungkan wunpawng hpung kaw malawm rai nga ai, Mungdan asuya langai hku nna, shinggyim ahkaw ahkang hte seng nna, hkan shatsup ya ra ai lam ni masat da nga ai. Ndai lam hte seng nna, Htai mungdan daju, Myen mung shinggyim ahkaw ahkang hpaji jaw hpung (Human Rights Education Institute of Burma, HREIB) kaw na, Sara La Awng gaw, ndai zawn salang wa sai.
"Amyu (4) hkan shatup ra ai. No.1 (Respect) Shinggyim ahkaw ahkang hpe Asuya hte mungmasha shada da hkungga ra ai. No.2 (Promote) Mungmasha ni hku nna jai lang chye hkra asuya kaw nna, lam madun hpaji jaw shatsaw ya ra ai. No.3 gaw, (Fulfill) nga sa prat madang tsaw wa hkra, asuya gaw lam shagu hta garum madi shadaw ya ra ai. No.4 (Protect) mungmasha ni shada da, shingyim ahkaw ahkang n tawt lai na matu, makawp maga ya ra ai. Ndai (Respect, Promote, Fulfill, Protect) ngu ai ndai mali hte hpring tsup ra nga ai."
Myen hpyen asuya gaw, ndai tara (4) hpe n hkan shatsup ya nga ai sha n-ga, mungmasha ni a wanglu wanglang ahkaw ahkang hpe pyi tawt lai ya nga ai, maga mi de mung, Mungmasha ni hpe shinggyim ahkaw ahkang hte seng nna, hpa ji jaw, lam madun ai lam tsepkawp n nga ai lam, matut tsun wa ai.
Dai ni ndai hpe, Myenhpyen asuya kaw nna sha tawt lai nga ai kun? Shinggyim ahkaw ahkang yu gawn hpung ni kawn madun da ai hta, Mungkan hta mung, Num hte La hpe garan gin hka nna shara jaw ai lam ni, amyu myu tawt lai nga ai hpe tsun da nga ai. Num ni gaw La ni a lawu kaw nga ra nna, lam woi ai ningshawng ai hta, La ni hkrai shara la, Num ni rai yang, La ni a hpang hkan ni rai ra nga ai.
Myu shayi ni a ahkaw ahkang tawt lai ai lam hte seng nna, Mungkan e byin nga ai hta, dai ni Jinghpaw myu baw ni a lapran e mung, Num hte La garan ginhka ai lam byin nga ai hpe sawk tam tawn nga ai. Ndai hte seng nna, shinggyim ahkaw ahkang lam hta myit rawt shamu shamawt nga ai, myu shayi sha langai tsun wa ai.
"Dai ni anhte a htunghking ni gaw, anhte na shinggyim sari sadang hpe sharawt ya ai kaw langai mi lawm ai. Raitim, anhte a shinggyim ahkaw ahkang hpe n lu hkra pathkum ya ai masa ni nga ai hpe mu lu ai. Dai gaw, Num ni up ai dinghku hpe yu kaji ai, jahpoi ai. Num kasha ni ja gumhpraw tam ai hpe n kaw ai. Num ni shawng sumtsaw ga tsun ai hpe jahpoi ai, yu kaji ai. Num kasha ni hpe hkawm sa ai lam hta n-gun n jaw ai, pat hkum ai. dai gaw, shanhte hpe la ni dingbai dingna jaw na, roi rip na tsang ai majaw re."
"Dai re a majaw, num kasha ni gaw nta kaw sha nga ai. Nta bungli hpe madung dat na galaw ra ai. Mungkan hte seng nna, grau nna, nta shinggan hte seng ai, makau grup yin hte seng ai kaw na hpaji sharin hkaja ai lam nau nlu ai hpe mu lu ai. Anhte num ni gaw nta kata kaw sha nga ai a marang e, machye machyang mung n jat sai. La ni a hpang hkan ai hku na sha tinang a prat hpe jahtum kau ai Num ni mung law law nga ai. Ndai lam ni hpe yu ga nga yang, anhte a htung hking ni gaw, Num ni a ahkaw hkang hpe pat shing dang ya nga ai hpe mu lu ai."
Dai hte maren, Myen mung asuya mung, Mungkan Wunpawng Hpung kaw, myu shayi ni hte seng nna ndau shabra laika (CEDAW) ngu ai hpe myit hkrum sen htu tawn sai raitim, lai wa sai October shata hta Myen mung datkasa ni kawn report langai sa tang ai hta, UN kawn, "2008, May Shata hta shagrin da lu sai Mungdan Gawda ai Tara gaw Num ni a ahkaw ahkang hpe kade ram pahkam hkam (guarantee) jaw da ai rai?" ngu ai ga san hpe, Myen mung a datkasa ni hkrak mahtai n lu jaw ai lam chye lu ai.
Kaja wa nan mung, dai gawda tara e myu shayi ni a ahkaw hkang hpe, alak mi jaw da ai lam n nga ai hpe mu lu nga ai. Ndai mung, Myen mungdan kata myu shayi ni a ahkaw ahkang hpe tawt lai lam re hpe chye lu ai
Dai re majaw, lahta na shayi sha wa kawn hpaji jaw mayu ai gaw, "Myu shayi ni gaw, amyu matu mara (Generations) hpe shangai shalat ai ni re majaw, grai ahkyak ai. Ya na zawn, hpang hkan na, anya taw ai Kanu ni tai nga dingsa, du na anhte a myu matu mara (New Generations) gaw, kung zet ai myu ni shangai shalat lu na n re. Dai re majaw, anhte a myu sha lam yan a matu myit ga nga yang, myu shayi ni myu shadang ni mung yawng maren sha re majaw, shinggyim ahkaw ahkang hte hpring tsup ai anhte a makau grupyin, community ni byin wa hkra galaw yang she, anhte a ma ni a shawnglam gaw grau nna tsawm htap wa na re" ndai zawn hpaji jaw wa sai.
Shinggyim ahkaw ahkang hte seng nna hkrat sum nga ai, dai ni na anhte a mungdan kata, Myen hpyen asuya kaw nna, hpaji jaw, alak mi lam hpaw, lam madun, ahkaw ahkang jaw ai lam n nga dingsa, anhte mungdan kata hkrat sum hkam nga sana kun? Shinggyim ahkaw ahkang hte seng ai lam shagu hpe hti hkaja, sawk tam sawk sagawn nna, hkan nang hkan sa shakut ai lam nga yang she, shinggyim ahkaw ahkang hpe hkawn hkrang chye na jai lang wa na re lam, shinggyim ahkaw ahkang hpaji jaw hpung ni hpaji jaw tawn nga ai.
Dai re majaw, Jinghpaw Wunpawng sha ni lapran hta shinggyim ahkaw ahkang tawt lai ai lam ni rai nga ai, myu baw sang shada garan gin hka ai, shada hpyen ai. Asak n ram ai ma ni hpe hpyenla galaw shangun ai. Amyu shada myu shayi ni hpe dut sha ai, ndai lam ni n zim nga dingsa gaw, shinggyim ahkaw ahkang hte hpring tsup hkra lahkam htawt sa ai hkrunlam hta, hkra machyi shangun nga dingyang rai nga na re.


text:
2011 Shaning Ningnan Kumhpa
- In Sawk Madun Laika
- Last Updated on 05 January 2011
- By Bum Chyangngau
- Hits: 2586
Amyu Sha Ni Hte Mung Masa lam
J.W Amyu ni a labau hta kadai masha chyasam wa a uphkang sha ai kata kaw n nga ai. Tinang magam Wa lahtan bam nga nna lamu ga madu hku nga pra hkrat wa ai amyu ni rai ga ai. Inglik mung maden ni Myen mung hpe kasat zing la ngut ai ten du hkra Myen amyu ni hte anhte amyu ni tsepkawp n seng ai lam labau hta adan aleng rai nga ai.
Jinghpaw mungdaw ngu masat ra mat ai mung, Inglik mung maden wa a dip sha ai kaw na lawt lu na matu Myen amyu ni hte shanglawt jawm la ai majaw Myen mung kata na mungdaw langai hku byin mat ai she re ai hpe anhte yawng chye chyalu rai sai. Raitim dai ten hta masat da ai mungdaw gaw tinang amyu a gam maka, tinang mungdaw a lu ging lu ang ai ahkang aya, tinang amyu ni a ahkaw ahkang hpe tinang nan daw dan hparan lu ai “hkum ding num” re ai mungdaw ni hpe, pawng hpawm kahkyin da ai “Jet ai munghpawm” kata na mungdaw she re ai.
Dai majaw munghpawm kata na mungdaw ni yawng gaw, kadai wa tsaw nem grit grau n nga ai yawng maren mara ahkaw ahkang lu na matu Panglung ga sadi hte myit hkrum ta masat laika ka da nna “Jet ai munghpawm" hta Jawm nga pra saga ai. Rai yang Myen amyu ni gaw shanhte grau mayu, tsaw mayu nna kaga amyu mahkra hpe lnglik mayam prat na hta grau dip up sai chyup, yam htawt yam sha ai hpe, n kam hkam ai majaw J.W Amyu ni mung 1961 ning kaw nna laknak lang rawt malan wa ai gaw dai ning 2011 February 5 ya hta 50 ning de rai wa saga ai. Ya mung matut nna, kade ram na hkra naw rawt malan ra na ga ai kun? Ngu ai hpe shingran mu ra na ga ai.
KIO/KIA gaw, J.W amyu sha ni shanglawt n lu ding sa Laknak lang majan hku nna mung, Mung masa majan hku nna mung, Shanglawt padang dip ai shani du hkra gasat sa wa na ngu ai mung masa Pandung re ai hpe chye ya lu ai.
Dai hte maren, Myen mung kata shuk shanut nga ai mung kata majan a ningpawt manghkang gaw Mung masa manghkang re ngu mu mada hkam la ai majaw, KIO/KIA gaw J.W amyu ni sha n rai, kaga amyu bawsang ni hte Myen amyu mung shawa ni du hkra Jet ai ngwi pyaw simsa lam hpe lu la na matu, mung masa pinra hta man hkrum bawngban jahkrup la na matu lang hte lang bawngban masai. Grau nna 1994 ning kaw nna 2010 ning du hkra shaning (16) ning jan “Mung masa pinra, Mung masa ka ku” hpe myit mada let simsa lam la da nna ala nga yu masai.
Myen Hpyen Asuya wa gaw mung masa pinra de hkrum ra lam woi bawngban na malai, laknak jahkrat nna, shanhte a uphkang ai npu kaw nga na matu, Jarit Sin Hpyen Dap (Boarder Guard Force/BGF) gale mat ra ai, shing n rai, shanhte a (Pyi-tu-tsit) ngu ai Ninggawn hpyen gale shang ra ai, shing n rai laknak jahkrat kau ra ai ngu nna ladat hpan hkum hte shagyip shagyeng nga ma ai re. KIO/KIA gaw ndai lam ni hpe gara hku mung n hkap la lu ai majaw, J.W mungdan shanglawt hpung shang masha ni hpe shaga nna 2010 ning August shata 27-29 hta Party Congress ngu ai party zuphpawng kaba galaw nna, Panglung ga sadi hte maren, Jet ai Munghpawm, (Federal union) gaw de sa wa na matu ndau shabra masai.
Dai majaw Myen hpyen Asuya wa gaw 2010 ning September praw (1) ya shani kaw nna, KIO/KIA hte kanawn mazum matut mahkai ai lam hpe dawm kau nna, lai wa sai 1994 ning a shawng daw na hte maren, “Tawng chyan tu tubung ahpoi” ngu she tsun shaga masai. Bai (16) ning jan na ai simsa lam mung hten mat manu ai. Dai majaw 2010 ning gaw J.W Amyu sha ni a mung masa hku yu yang lak lai ai shaning rai sai ngu mu lu ai. Dai ning 2011 ning mung kade ram wa bai lak lai na kun? Myit dum shingran mu ra sai.
Myen hpyen Asuya wa galaw ai mung shawa Ra lata poi hta mung, anhte J.W amyu ni a matu hpa myit mada shara n nga ai hta n-ga, Mung masa hpung hpaw nna ra lata poi shang na ahkang n jaw sai re majaw 2010 ning na Ra lata poi gaw J.W amyu ni hte n seng ai hku galaw lai wa masai. Jinghpaw Mungdaw Rawtjat Bawng Ring Hpung (Kachin State Progressive Party /KSPP) ni hpe mung Mung masa hpung n masat ya sai raitim, mungdaw sha ni myit hkrum nna hpaw da sai Mung masa hpung langai mi re majaw, Tinang mungdaw Rawt jat bawng ring lam hpe gaw matut nna 2011 ning hta grau ai hku galaw woi awn nga na re ngu myit mada kam hpa ai. Lam mi hku tsun ga nga yang anhte ni shang lawm ging ai, shang lawm ra ai Ra lata poi garai n nga, garai n du ai re majaw galaw ra ai mung masa bungli hpe matut ding yang galaw ra ai lam re ngu mu mada shing ran mu ai.
Amyu Sha Ni Hte Htunghking
Amyu sha langai ngu masat masa galaw na matu ngang kang ai htunghking lu ra ai ngu ai gaw yawng chye chyalu rai sai! Anhte J.W amyu sha ni a hkik hkam ngang kang ai htunghking gaw Manau re majaw amyu sha ni a masat masa galaw ai nhtoi hte poi lamang yawng hta manau nau ga ai. Shawoi shaning gaw ndai aten du jang Jinghpaw mungdaw masat nhtoi Manau, Rawt malan manau, Nawku hpung manau ni galaw nna nrau nhtau kyin nga ai ten rai nga mali ai.
Rai yang dai ning 2011 ning January (10) ya Jinghpaw Mungdaw masat nhtoi manau gaw maigan amyu Myen wa she hkrin jawng jawng sha bang wa ai re majaw, shawoi shaning na zawn wu wu di di n byin mat ai hta n-ga, tinang amyu a htunghking poi hta pyi tinang madu n tai lu ai, masha wa a npu hta nga ra mat ai gaw htunghking hpe tat sum kau ai lam hte htunghking hku dip sha hkrum ai lam re majaw yawn hpa manau she tai mat sai. Jinghpaw ga malai hta, “Madu gaw npu, Gwi gaw nhku” ngu ai ahkaw ahkang tat sum kau ai ga malai gaw 2011 ning a shaning nnan kumhpa she rai sam sai.
Dai majaw tinang amyu hpe dip sha ai poi, ahkaw ahkang tat sum kau ai poi hta gaw anhte amyu ni n sa lawm ra sai ngu mu lu ai.
Amyu Sha Hte Makam Masham
Anhte J.W amyu ni hpe myi jahpaw na shana, machye machyang jaw ai gaw hkristan makam masham rai nga ai. Israela Amyu masha ni dip sha ai kaw na lawt lu ai zawn dai ni ahhte ni dip sha hkrum ai prat kaw na mung lawt lu wa na matu madu Yesu hta manoi manat akyu hpyi nga ra ga ai. Rai yang Myen hpyen Asuya wa gaw Bukda makam masham re majaw hkristan ngu ai ni gaw Sinna mungdan a makam masham hpe hkap la ai ni re ngu nna ladat mayu myu hte dip gamyet sha nga ai ngu ai hpe dum ra ai.
2010 ning November (7) ya hta galaw ai Ra lata poi hpe mung da sang laban nhtoi hta shaang ai gaw chyoi pra ai laban nhtoi hpe n gawn n sawn galaw ya ai re. Dai majaw dai ni na ten hta anhte J.W amyu ni yawng gaw Nawku hpung hpe ginhka ginrang ai lam n galaw ai sha, Nawku hpung ngu ai hta na Makam masam hpe madaw n-gun dat nhtawm Hkristu ngu ai Baw hta kahkyin gumdin nga yang Karai Kasang hkye la ai amyu anhte rai na ga ai ngu myit dum lu ai.
Amyu Sha hte Ramma
Ramma ngu ai gaw amyu sha ni a marung nra ninggun tawng ni rai nga ai. Tinang Amyu a matu tinang lu ai machye machyang n-gun atsam hte ap nawng daw jau na mung ramma ten hta rai nga sai. Amyu sha magam lam hta shakut shaja ap nawng ai daram manu dan sut reng ai bungli gaw kaga n nga sai. Amyu sha a matu sadi dung ai, arawng la chye ai, arawng nga dum ai J.W ramma ni law law nga ra saga ai. Dai ni na ramma gaw hpawt ni na Ningbaw ningla sha n rai, dai ni na ramma gaw dai ni na Ningbaw ningla byin ra sai. Dai majaw mungdan shara shagu de chyam bra nga ai J.W ramma ni yawng tinang du nga ai shara hta amyu sha magam hpe gun hpai nna kahkyin gum din nga na hpe grai myit mada kam hpa nngai law.
Amyu Sha Hte Kani Nanghpam
Ya ten na sat lawat hpe yu yang, J.W Amyu sha ni a ntsa katsi majan hku shang bang wa ai laknak kaba langai mi gaw kani nanghpam re ai. KIO/KIA gaw ka ni nanghpam pat jasan ai magam lit hpe 2010 ning October praw (1) ya shani kaw nna, laksan masing jahkrat galaw nga ai hpe chye lu ai. Myu mare kaba de nga ai Makam masham hpung, Htunghking hpung, Ramma komiti, ni yawng hpe mung tinang a buga gin ra hta, htap htuk ai ladat hte pat jasan sa wa na matu, ta gindun lit jaw hkat ai lam na chye ya lu ai.
Kadai gaw kade daram hkrang shapraw lu saga kun? Kani nanghpam a majaw hten za mat ai amyu sha ni hpe gadai wa hkye la na, HIV/AIDS kap mat sai anhte amyu ni hpe kadai wa tsi lajang la na, kani nanghpam a majaw sum mashyi mat sai kun dinghku ni hpe kadai wa madi shadaw la na ngu ai ga san ni law law hpe ahhte nan htai yu ra saga ai.
Lahta de tang madun ai lam ni hpe 2011 ning a shaning ningnan kumhpa hku myit sumru yu na matu tang madung dat nngai law.


text:
Independence Ninggang
- In Sawk Madun Laika
- Last Updated on 27 July 2011
- By Slg. Naw Hkam
- Hits: 2390
Dai ni ndai tsaban hta amyu langai a matu Independence (awmdawm shanglawt) ngu hpe n mai myit sai, prat n dep sai, n htuk tim, htuk hkra federal ngu hpe jawm hkapla nna jawm nga ra ai ngu policy hpe myidi nna hkapla nga ai myitsu ni hpang de ngai ndai laika hte shachyen dat mayu ai. Matut nna ndai tsaban hta Independence ngu gaw mai lu ai hpan n re ngu myitsawn la da ai ni hpe ndai laika hte hkrum shaga dat ai.
Aanhte a mungdan kaw n re sha mungkan de yu dat tim ya ten Tibet amyu ni (Miwa hpe rawt malan), Kurdish amyu ni (Turkey asuya hpe rawt malan) gaw tinang amyu Independence snr Autonomy lu na matu rawt malan nga ma ai. SSA-N dap ni gaw Independence ngu gabaw npu e tsap nga ma ai, kadai mi hpa tsun tsun ndai gabaw hpe gwi gwi jum tek ma ai. Jinghpaw ni 1961-1975 du hkra Independence gabaw e tsap lai wa sai, Ningbaw kaba Maran Brang Seng woi ningbaw ai 1975 ning kawn KIO/KIA a Independence gabaw hpe shaprai kau nna federal gabaw de hkawm mat ai gaw ya dai ni du hkra rai nga ai.
Lai sai bat kru ya shani hta Dingda Sudan mungchying sha ni gaw daru-magam-lu shanglawt mungdan hpe shangai dat manu ai.
Africa Dan a Dingdung maga shanu nga ai Sudan Mungdan gaw 1956 ning hta Egypt Mungdan hte United Kingdom Mungdan kaw na shanglawt lu la sai. Sudan Mungdan gaw shanglawt lu ngut ai hpang 17 ning tup dinghku majan matut byin wa sai. De hpang daw lahkawng hku nna Sudan dinghku majan bai matut byin wa ai gaw 1983 ning kawn 2005 ning du hkra rai wa sai.
2005 ning hta Tsepkawp Simsa Lam Ga Sadi (Comprehensive Peace Agreement) hpe Dingdung Sudan asuya gaw Dingda Sudan rawtmalan hpung Sudan People’s Liberation Army (SPLA) hte lata mahkret sai. Simsa lam la ai gaw hpyedu ni hpe majoi mi pyaw sha na matu, dinghku sharawt la na matu aten jaw dat ai n re, Dingda Sudan hpe shanglawt jaw na matu jahkrup bawngban na aten jaw dat ai she re.
Aten langai mi Shanglawt a matu jahkrup bawngban mat ai hpang 2011 January shata hta Mung shawa Sindai (Referendum) hta ma ai, Mungs hawa 99 % gaw Awmdawm shanglawt ngu ai Sindai hpe bang ma ai hte Dingda Sudan Mungdan Shanglawt lu sai. Shaning 50 ning shakut wa ai shanglawt gaw 2011 ning July shata 9 ya (bat kru ya) hta lu la sai, Mungchying mung shawa ni hkrap hkra kabu ma ai, US dat kasa Susan Rice tsun ai “shanglawt lu ai gaw kumhpa n re, ninggang lu ai she re.” Shi laika sara Adil Al-Baz ka ai gaw “Hkikhkam ai masha ni gaw ahkaw ahkang n’nan a matu hkikhkam ai masat dingsat nhtoi hpe galaw ma ai” da.
Shanglawt lu Masat Dingsat poi hpe Dingda Sudan Mungdan a mare-nu Juba kaw shana yuptung lai htawra maga galaw ma ai, dai Masat Dingsat Poi hta Mungkan Rapdaw a Ninggawn Amumadu salang Banki Mon wa sa du shanglawm nna African Mungdan a 54 lang na UN member tai sai lam ndau dat sai, dai poi hta kaga mungdan na ningbaw ni law law sa du lawm ai, US hte UK mungdan kaba ni mung madi shadaw hkap tau la ma ai.
Independence ninggang hpe lu na matu mungchying mungshawa 1.5 million si hkam lai wa ma sai, Dingda Sudan myutsaw hpyenla law law asak sum hkam, machyi hkam hkrum ma sai, asan sha tsun ga nga yang Shanglawt hpe sai hte galai la ma sai. Hpa majaw Dingda Sudan Mungdan ni ga garan pru ra ai hpe yu yu yang Dingdung Sudan hte Dingda Sudan gaw rau n mai pawng nga nga ai, Dingdung Sudan ni gaw Nubian amyu hte Arab lakying rai nna Muslim makam kapyawn ai, raitim Dingda Sudan ni gaw Christian law ai, nkau ni nat makam hpe nawku ai, ndai zawn re ai ni rai ma ai. Matut nna makam masham manghkang sha n ga, sut masa manghkang, amyu bawsang manghkang ni law law nga nna rau jawm n mai pawng nga ai, dai majaw garan pru na matu Dingda Sudan rawt malan ai. Ndai gaw hpa majaw Dingda Sudan ni Dingdung Sudan Mungdan kawn garan pru ra ai lam re.
Ndai hku htawng madun yang Jinghpaw hte Myen a mabyin masa lam ni hpe shingdaw mu lu na sai ngu kam ai, rau nga mai ai i? rau n mai nga ai i? ngu hpe mung mu lu na sai.


text:
Myitkyina Hkahtawlik lup wa hpe atik anang htawt shangun
- In Makam Masham
- Last Updated on 19 July 2012
- By KNG
- Hits: 915
Jinghpaw mungdaw Myitkyina muklum, Kawa Hka kahtawng na Hkahtawlik nawku hpung a shawa lup ding lup ra hpe, Myen asuya seng ang ai ni gaw, kaga malai shara n jaw ai sha, myit hprap wan jaw na masing hte, atik anang htawt shangun ai lam chye lu ai.
Asuya seng ang ai ni gaw, maning 2011 June shata kawn, lup htawt sit na matu, matsun wa sai raitim, mare masha ni n galaw ya ai majaw, ya kalang mi bai, matsun wa ai re lam chye lu ai.
Dai lup ding lup ra gaw lai wa sai, 1960 ning kawn hpang let, Shwi Zet, Kawa Hka hte P.L.N kahtawng na Hkahtawlik hpung masha ni shawng lup makoi hpang wa ai re majaw, mare masha ni n kam htawt ai lam chye lu ai.
Dai lup shara gaw, lam makau kaw nga ai majaw mung, htawt sit shangun ai rai nna, asuya kawn, kaga malai shara bai lajang ya ai mung n nga re majaw, kaga lup shara bai lu mari na matu, Hkahtawlik nawku hpung kawn, alu tam nga ai lam chye lu ai.
Lup shara hte seng nna, kaga tara shang, madi madun, lakmat ni mung n nga ai majaw, htawt sit ra sana re lam, Wajau Hkun Awng kawn tsun ai.
“Asuya gaw htawt hkrai htawt shangun taw nga ai, lumu ga malai jaw ai mung n nga ai. Kaja wa nga yang eka 20, 30 daram gaw bai jaw na re shadu ai wa, ya dai kaw n’nan lup ai lam ni mung n nga sai. Hkalup Hpung masha ni gaw, Jaw Bum kaw sa lup ai, anhte RC ni gaw, kade tsan tim, Rada Kawng de sa lup ra ai. Lup dingsa ni hpe mung ya du hkra n lu htawt shi ai,” nga nna, wajau wa tsun ai.
Lup dingsa hpe bai lu na masa n nga sai majaw, Wajau Hkun Awng kaw woi awn nna, lup n’nan bai lu na matu alu tam ai lamang ni galaw nga ai hte, July praw 9 ya shana hta mung, Jinghpaw Yu ngwi ninghkrin ni rai nga ai, Kareng Kai Dim, Lahtaw Zau Ding, Zau Doi Hkawng, Zau Mun Awng, Mun Pan, Lahpai Laja hte Kumhtung Seng Ra ni kawn, yu ngwi pinra hte alu tam ai lamang langai galaw wa sai lam chye lu ai.
Ndai lamang hta Jinghpaw yu ngwi dum shapaw hpung “Salum N-gun” kawn garum ai hte alu tam ai lamang ni hpe mung shanhte garum la ai hte galaw hpang wa ai re lam chye lu ai.
“Sen 80 snr 100 daram dan ai lamu ga lu jang ram sai, shawng de mung loili mahkawng da ai. Alu gumhpraw nga ai, raitim n law shi ai,” nga nna, Wajau wa tsun ai.
Lup dingsa kaw lup da ai moi mang ni hpe, kaga shara de n kam htaw ai majaw, buga masha ni gaw, Kawa Hka hte ni nawn ai shara kaw, lup n’nan bai lu mari na matu, lajang nga ai lam chye lu ai.


text:
Amyusha rawt malan, amyusha yawng gun hpai ra na lam KIO ndau
- In Jinghpaw Mungmasa
- Last Updated on 05 May 2012
- By KNG
- Hits: 5068
Mungshawa rawt malan bungli hta mungshawa ni yawng tinang nga ai shara kaw nna shanglawm gun hpai ra na lam hpe KIO Ginjaw Komiti gaw July 15 ya shani ndau shabra laika shapraw dat sai re.
Jinghpaw hku ka ai ndau hta “mungdan masha ni lu la ging ai ahkaw ahkang hpe lu la na matu Mungdan masha ni yawng shanglawm ai mungshawa rawt malan magam bungli hpe tinang nga ai shara kaw nna gun hpai ra na re majaw, Wunpawng Mungdan Shanglawt Hpung, Ginjaw Komiti a woi awn ai npu e, yawng lahkrip ra ra hte shanglawm wa na gaw ahkyak madung rai nga ai” nga nna hpaji jaw tawn ai.
Myen hte Shanglawt gap hkat nga ai masa kata, July 12-13 KIO ginjaw Laiza e mungshawa zuphpawng galaw ngut ai hpang ndai ndau laika (Myen hte Jinghpaw) hpe shale dat ai re.
Awmdawm shanglawt mungdan gaw de na matu KIO/KIA hpe Sam mung hte Jinghpaw mung na J.W mungshawa ni myit hkrum let 1961 hta hpaw ninghtan ai re.
1975 hta KIO/KIA kata ningbaw ningla ni sat hkrum ai mabyin hte 1994-2010 Myen hte simsa lam la ai ladaw, KIO/KIA du salang ni a tingkyeng sut masa lam hta baw bang ai lam hte, 2008 Myen hpyendap a Mungdan Gawda ai Tara hpe madi shadaw ya ai lam a majaw, KIO/A gaw tinang mungshawa ni hte mala hka wa nna hpyen zawn byin wa sai re.
Raitim, Myen hpyendap npu taw ai Jarit Sin Dap (Border Guard Force) hpe KIO/A n hkap la ai majaw, mungshawa ni a madi shadaw lam tsaw dik bai lu wa sai.
Ya ten, KIO/A gaw Panglung Ga Sadi hta ningpawt nna hpyen masa mung masa ladat lahkawng hte tinang J.W sha ni a lu ging ai mung masa ahkaw ahkang lu hkra shakut nga sai re.


text:
MBC Hkalup ramma zuphpawng hta, makau grup yin madung dat
- In Makam Masham
- Last Updated on 26 July 2011
- By KNG
- Hits: 4155
Myen Mung Hkalup Hpung Ginjaw, MBC ramma ni gaw, ‘Mungkan hpe tsawra kyem mazing ga’ ngu ai gabaw hte, ‘7 lang na ramma zuphpawng’ hpe galaw nga ai re.
Zuphpawng hpe, Irrawaddy Daw, Pating ginwang, Myawngmya mare Sakaw Karen Hkalup Nawku jawng e April 26 kawn 30 ya du hkra, galaw nga ai hta, Myen mung shara shagu de na ramma datkasa 1,600 jan shanglawm ai lam, lit nga Sara Samuela tsun ai.
“Anhte Myen mungdan hta makau grup yin hten za ai lam ni nga ai, mungkan ting kaw mung nga ai, dai hpe makawp maga yu reng ai lam galaw ra sana re ngu ai hpe, htawng madun dan ai, zuphpawng re,” nga na Sara Samuela tsun ai.
MBC ramma zuphpawng hpe 5 ning kalang galaw nga ai rai nna, makau grupyin hte seng nna, bawngban tsun jahta ai lam gaw, ndai lang shawng n’nan lang re lam chye lu ai.
Galaw wa sai MBC ramma zuphpawng ni hta gaw, shinggyim nga pra rawt jat galu kaba lam hte seng nna, hpaji jaw ai lam hte seng ai lam ni hpe sha madung bawngban mat wa ai rai nga ai.
Ramma hpung kawn makau grup yin makawp maga na matu tatut galaw ra na magam bungli ni hte seng nna, zuphpawng ngut jang ndau shabra laika shapraw ai hte galaw mat na rai nna, tatut galaw na magam bungli ni hta, ramma ni hpe lit shatsam galaw mat na re lam, Sara Samuela bai tsun ai.
“Ramma ni hpe madung dat nna anhte gaw lam langai hpe tsun dan ai, hpang daw de she anhte hpa baw galaw na dawdan na, hpa baw ni galaw mat na ngu ai lam ni hte, anhte shada matut mahkai ai lam ni grau galaw mat na re,” nga nna, Sara Samuela tsun ai.
Myen mung kaw ya ten, hpun ni krin ma wa ai hte rau, makau grup yin hten za ai lam ni law wa ai hte, hka shi, hkanu ni hkyet wa ai lam ni byin wa ai hpe bai htang ai hku nna, ya na zawn galaw sa wa ai re lam, Sara Samuela kahtap tsun wa ai.
MBC gaw Myen mung hta kaba dik Hkristan hpung ginjaw rai nna, 1861 ning hta hpaw hpang wa ai re. Malawm hku nna, aga n bung ai amyu bawsang nawku hpung ginjaw 18 hte, kaga Emanuela hte Yudatan nawku hpung ni mung shanglawm ai re.


text:
U Lang Pa kaw Myen hpyen hpung hpe MHH ni 2 lang gap gasat
- In Majan Shiga
- Last Updated on 19 July 2012
- By KNG
- Hits: 2452
Jinghpaw mungdaw dingda Manje U, Lang Pa ginra hta Myen asuya dap mying n chye ai n-gun 50 grupyin hpyen hpung hpe U Lang Pa Mungshawa Hpyen Hpung (MHH) ni lai wa sai bat htum wa de 2 lang hkap gap gasat dat sai re.
June praw 6, bat Manga Ya shani hta Kai Htik makau Mahtek hte Lawa Yang lapran Myen hpyen hpung hpe MHH hpyenla ni hku nna bom kalang kapaw nna K.L.R bawm (4) lang gap bun dat sai lam, dai ginra na KIA Dap 27 shiga lawk tsun ai.
Hpang shani bat Kru Ya hta gaw Hku-Bung hte Maji Gung lapran Uma mare dingsa kaw bom (3) lang kapaw sinat kaji hte hkap gap, shanhte nan Ga Lup Bom langai kabye kapaw la ai kaw hkala nba masha law ai lam, KIA shiga lawk matut tsun ai.
Ndai MHH gaw KIA Dapba 3 npu Dapdung 27 npu shamu shamawt nga ai dap mung rai nga ai.
Myen dap maga hkala nba law ai majaw Mung Hkawng de wa tau la na hpyen n-gun shaga ai lam nga tim, kade hkrak si hkala hkrum ai hpe gaw n chye lu shi ai.
June shata laman, Myen asuya hte KIO salang ni KIO, Mai Ja Yang kaw lahkawng lang simsa hkrum shaga tim gap hkat jahkring lu ai lam n nga, hpyen majan ni dingyang byin nga ai re.